#2832: Hiwar Ibn Abbas Dengan Khawarij

Soalan:
Assalamualaikum Dato’ Seri. Beanrkah berlaku Ibn Abbas atau perbincangan dengan puak-puak Khawarij?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Menjawab persoalan di atas, kami merujuk kepada buku guru kami
al-Aqidah al-Islamiyyah Arkanuha, Haqa’iquha Mufsidatuha
 oleh Dr Mustafa Sa’id al-Khin dan Syeikh Muhyiddin Dib Misto.
Hiwar
 Ibn Abbas R.Anhuma dengan Golongan Khawarij
Kami kemukakan di sini kisah
hiwar
 atau dialog antara Ibn Abbas dengan golongan Khawarij.
Saidina Ali RA telah mengutus ‘Abdullah bin ‘Abbas R.Anhuma kepada golongan Khawarij untuk berbahas tentang fahaman yang menjadi pegangan mereka dengan harapan golongan cerdik pandai mereka rujuk kepada kebenaran.
Dalam kitab
al-Bidayah wa al-Nihayah
, Ibnu Kathir menegaskan bahawa ‘Ali mengutus Abdullah bin Abbas kepada golongan Khawarij. Apabila dia berada di tengah-tengah askar mereka, lalu Ibnu al-Kauwa’ bangun berpidato, katanya, “Wahai mereka yang berpegang kepada al-Qur’an, inilah ‘Abdullah bin ‘Abbas. Sesiapa yang tidak mengenalinya maka akulah yang memperkenalnya. Dia ialah seorang daripada mereka yang menyangkal ayat-ayat al-Qur’an tanpa mengetahuinya, dan sebab merekalah turun ayat:
 بَلْ هُمْ قَوْمٌ خَصِمُونَ
Maksudnya:
“Bahkan mereka itu adalah kaum yang suka sekali mengemukakan bantahan.”

Surah al-Zukhruf (58)
Oleh itu, kamu kembalikanlah dia kepada yang mengutusnya dan janganlah berbincang dengannya tentang ayat-ayat al-Qur’an!” Golongan Khawarij menjawab, “Demi Allah, kami akan berbincang dengannya. Jika dia benar, kami akan mengikutnya, dan jika dia salah kami akan mendedahkan kesalahannya.”
Lalu mereka membincangkan ayat-ayat al-Quran dengan ‘Abdullah selama tiga hari. Perbincangan ini berakhir dengan 4,000 orang daripada mereka rujuk semula dan bertaubat. Antaranya ialah al-Kauwa sendiri yang membawa mereka menemui ‘Ali di Kufah
Abu ‘Abbas al-Mubarrad dalam kitabnya al-Kamil menyebutkan peristiwa perdebatan antara Ibnu ‘Abbas dengan golongan Khawarij itu. Katanya, “Para ‘ilmuan dalam pendekatan yang berbeza-beza menyebutkan peristiwa tersebut bahawa mengutus Ibnu Abbas golongan Khawarij.” Ali untuk berdebat dengan Ibnu Abbas berkata, “Apakah dendam kamu terhadap Amirul Mu’minin?”
“Dia adalah pemimpin orang yang beriman. Oleh sebab mengakui Majlis Tahkim dia terkeluar daripada iman. Justeru dia hendaklah bertaubat selepas pengakuannya itu, barulah kami boleh menta’atinya semula,” jawab mereka. Kata Ibnu ‘Abbas lagi, “Tidak mungkin seorang yang mantap imannya mengakui dirinya kafir!” Jawab golongan Khawarij, “Sesungguhnya dia mengakui Majlis Tahkim!”
Hujjah Ibnu ‘Abbas: “Sesungguhnya Allah menyuruh kita bertahkim dalam masalah membunuh binatang buruan ketika berihram sebagaimana firman Allah SWT:
يَحْكُمُ بِهِ ذَوَا عَدْلٍ مِّنكُمْ
Maksudnya:
“Yang akan ditetapkan hukumnya oleh dua orang yang ‘adil di antara kamu…”
Surah al-Ma’idah (95)
apatah lagi persoalan kepimpinan yang mengelirukan umat Islam?” Jawab Khawarij, “Dia telah dihukum tetapi tidak menyetujuinya!”
“Persoalan pengadilan adalah kepimpinan. Apabila seseorang pemimpin itu fasiq dia wajib diderhakai. Demikian jugalah jika dua orang pengadil menjatuhkan hukuman yang berlainan, hukuman kedua-duanya hendaklah ditolak. Jelas, Ibnu Abbas.
Setelah mendengar hujah Ibnu Abbas itu, Khawarij pun berkata sesama mereka, “Janganlah kamu jadikan hujjah orang Quraisy menewaskan kamu. Mereka adalah daripada golongan yang disebutkan Allah dalam al-Qur’an,
 بَلْ هُمْ قَوْمٌ خَصِمُونَ
Maksudnya:
“Bahkan mereka itu adalah kaum yang suka sekali mengemukakan bantahan.”

Surah al-Zukhruf (58)
Begitu juga,
وَتُنذِرَ بِهِ قَوْمًا لُّدًّا
Maksudnya:
“Dan supaya engkau memberi amaran dengannya kepada kaum yang degil ungkal dalam kekufurannya.”
Surah Maryam (97)
(Lihat
Rughbah al-‘Amal
, 7/79 dan
al-Kamil al Mubarrad
, 3/1079-1080)
Dalam kitab
al-Hilyah
 oleh Abu Nu’aim ada menyebutkan riwayat daripada Ibnu Abbas yang berkata, “Apabila golongan al-Haruriyah menarik diri daripada menyokong ‘Ali, aku pun berkata kepadanya. “Wahai Amir al-Mu’minin, lekaslah sempurnakan solat! Semoga aku dapat menemui dan berbincang dengan mereka.”
Ali berkata, “Aku khuatir akan tindakan mereka ke atasmu.” “InsyaAllah, tidak,” jawab Ibnu ‘Abbas.
Lantas aku menyarung pakaian yang sebaik-baiknya yang kumiliki dan menemui mereka yang sedang berehat pada waktu tengah hari. Aku tidak pernah melihat kaum yang sangat gigih berusaha selain mereka. Tangan mereka berkematu bagaikan lutut unta dan wajah mereka pula kelihatan kesan-kesan sujud. Aku menemui mereka dan mereka pun berkata, “Selamat datang wahai Ibnu ‘Abbas! Apakah tujuan kamu ke mari?”
Ibnu ‘Abbas menjawab bahawa kedatangannya adalah untuk berbincang dengan mereka tentang wahyu yang turun mengenai para sahabat Rasulullah yang lebih memahami ta’wilnya. Sebahagian puak Khawarij ingin berbincang dengannya, sedangkan yang lain pula melarangnya.
“Beritahulah aku apakah sebab kamu mendendami sepupu Rasulullah, yang juga menantunya dan antara yang mula-mula beriman dengannya, serta para sahabat Baginda yang sama-sama menyokongnya? Tanya Ibnu Abbas dengan tegas. Mereka menjawab, “Kami berdendam disebabkan tiga perkara.” “Apakah dia?” Tanya Ibnu Abbas. Jawab mereka,” ‘Ali bertahkim kepada manusia dalam urusan agama Allah sedangkan Allah SWT berfirman:
إِنِ الْحُكْمُ إِلَّا لِلَّهِ ۖ
Maksudnya:
“…hanya Allah jualah yang menetapkan hukum:…”
Surah al-An’am (57)
Balas Ibnu Abbas, “Apa lagi?” “’Ali berperang tetapi tidak menawan musuhnya dan tidak pula mengambil harta rampasan. Jika musuh itu kafir, harta mereka halal dirampas, tetapi kalau mereka beriman, darah mereka haram ditumpahkan,” terang mereka.
Tanya Ibnu Abbas, “Lepas itu apa lagi?”
“Dia telah mengenepikan dirinya sebagai pemimpin orang beriman. Oleh itu, dia pemimpin orang kafir!” Jelas mereka.
Ibnu Abbas berkata, “Apakah pendapat kamu sekiranya aku bacakan ayat-ayat al-Qur’an yang jelas serta sunnah Nabi yang tidak kamu ingkari, adakah kamu akan rujuk semula?” “Ya,” jawab mereka.
Ibnu Abbas berhujjah, “Adapun da’waan kamu mengatakan bahawa Ali melantik orang perantaraan dalam menyelesaikan hukum Allah, sebenarnya bertepatan dengan firman Allah SWT:
يَا أَيُّهَا الَّذِينَ آمَنُوا لَا تَقْتُلُوا الصَّيْدَ وَأَنتُمْ حُرُمٌ ۚ وَمَن قَتَلَهُ مِنكُم مُّتَعَمِّدًا فَجَزَاءٌ مِّثْلُ مَا قَتَلَ مِنَ النَّعَمِ يَحْكُمُ بِهِ ذَوَا عَدْلٍ مِّنكُمْ
Maksudnya:
“Wahai orang-orang yang beriman! Janganlah kamu membunuh binatang- binatang buruan ketika kamu sedang berihram. Dan sesiapa diantara kamu yang membunuhnya dengan sengaja, maka dendalah (menggantinya) dengan binatang ternak yang sama dengan binatang buruan yang dibunuh itu, yang akan ditetapkan hukumnya oleh dua orang yang adil di antara kamu,”
Surah al-Ma’idah (95)
dan firman Allah SWT,
 وَإِنْ خِفْتُمْ شِقَاقَ بَيْنِهِمَا فَابْعَثُوا حَكَمًا مِّنْ أَهْلِهِ وَحَكَمًا مِّنْ أَهْلِهَا
Maksudnya:
“Dan jika kamu bimbangkan perpecahan di antara mereka berdua (suami isteri) maka lantiklah orang tengah (untuk mendamaikan mereka, iaitu) keluarga lelaki dan seorang perempuan,”
Surah an-Nisa’ (35)
Dalam kedua-dua ayat ini, Allah menegaskan, tidakkah tindakan mereka yang cuba menyelesaikan masalah pertumpahan darah, kehilangan nyawa dan cuba mengusahakan perdamaian di kalangan mereka lebih utama daripada seekor arnab yang berharga seperempat dirham?”
Jawab mereka, “Ya Allah, tentulah peristiwa pertumpahan darah serta mengusahakan perdamaian!”
“Adakah kamu rujuk daripada pegangan kamu?” Seru Ibnu ‘Abbas.
“Ya!” Sahut mereka.
Ibnu Abbas menyambung, “Adapun ‘Ali berperang tetapi tidak menawan musuh dan merampas harta mereka. Lantaran itu adakah kamu akan menawan ibu kamu dan menghalalkannya sebagaimana kamu menghalalkan orang lain? Kalau begitu halnya kamu juga kafir. Jika kamu menganggapnya bukan ibu kamu, kamu jadi kafir juga dan terkeluar daripada Islam.
Hal ini berdasarkan firman Allah,
النَّبِيُّ أَوْلَىٰ بِالْمُؤْمِنِينَ مِنْ أَنفُسِهِمْ ۖ وَأَزْوَاجُهُ أُمَّهَاتُهُمْ ۗ
Maksudnya: “
Nabi itu lebih menolong dan lebih menjaga kebaikan orang-orang yang beriman daripada diri mereka sendiri dan isteri- isternya adalah menjadi ibu mereka
”
Surah al-Ahzab (6)
Sebenarnya kamu berada di antara dua keadaan yang salah. Oleh itu, pilihlah yang kamu kehendaki. Adakah kamu rujuk daripada pegangan kamu itu?” Seru Ibnu Abbas. “Ya!” Sahut mereka.
Ibnu ‘Abbas seterusnya berkata, “Berhubung dengan tuduhan kamu bahawa ‘Ali mengenepikan dirinya sebagai Amir al-Mu’minin, selari dengan peristiwa Rasulullah memanggil kaum Quraisy pada hari Hudaibiyah supaya menulis satu perjanjian antara Baginda dengan mereka.
Sabda Rasulullah, tulislah bahawa inilah perjanjian yang dipersetujui oleh Muhammad Rasulullah.
Lalu mereka menjawab, sekiranya kami mengakui bahawa engkau Rasulullah, sudah pasti kami tidak akan menyekat engkau daripada mengunjungi Baitullah, dan tidak akan memerangi engkau, tetapi tulislah Muhammad bin ‘Abdullah.
Demi Allah sesungguhnya aku adalah Rasulullah meskipun kamu mendustakannya. Oleh itu tulislah Muhammad bin ‘Abdullah, wahai ‘Ali!” sabda Rasulullah.
Berdasarkan peristiwa tersebut, Rasulullah adalah lebih mulia daripada ‘Ali,” tegas Ibnu Abbas. “Oleh itu adakah kamu rujuk daripada pegangan kamu?” Tanya Ibnu Abbas. “Ya!” Jawab mereka.
Berikutan itu, 20,000 orang antara mereka telah rujuk semula. Sementara 4,000 orang lagi tetap dengan pendirian mereka, dan diperangi. (Lihat
 Al-Hilyah al-Aulia’
 Abu Nu’aim 1/138-320)
Mafhum daripada kisah ini, salah faham yang berlaku daapt dibetulkan dan diluruskan dengan hikmah dan ilmu Ibnu Abbas.
Marilah sama-sama kita berdoa:
اللَّهُمَّ رَبَّ جِبْرِيلَ، وَمِيكَائِيلَ، وَإِسْرَافِيلَ، فَاطِرَ السَّمَاوَاتِ وَالْأَرْضِ، عَالِمَ الْغَيْبِ وَالشَّهَادَةِ، أَنْتَ تَحْكُمُ بَيْنَ عِبَادِكَ فِيمَا كَانُوا فِيهِ يَخْتَلِفُونَ، اهْدِنَا لِمَا اخْتُلِفَ فِيهِ مِنَ الْحَقِّ بِإِذْنِكَ، إِنَّكَ تَهْدِي مَنْ تَشَاءُ إِلَى صِرَاطٍ مُسْتَقِيمٍ.
Maksudnya:

“Ya Allah, Tuhan Jibril, Mikail, dan Israfil. Yang Menciptakan langit dan bumi, Yang Maha Mengetahui yang ghaib mahupun yang kelihatan. Engkaulah yang Menghakimi hamba-hamba-Mu di dalam apa yang mereka perselisihkan. Tunjukkanlah kami dengan izin-Mu kepada kebenaran di dalam apa yang diperselisihkan. Sesungguhnya Engkau memberi petunjuk ke arah Sirat al-Mustaqim kepada sesiapa yang Engkau Kehendaki.”
Bertarikh: 4 September 2023 bersamaan 18 Safar 1445


#2833: Membuka Aib Kepada Orang Yang Dipercayai Untuk Meminta Nasihat

Soalan:
Assalamu’alaikum Dato’ Seri. Saya ada persoalan, dalam Islam, kita dilarang untuk mengumpat dan membuka aib muslim yang lain. Tetapi, bagaimana pula dengan keadaan seperti ini: Seseorang mempunyai teman sekerja muslim yang sering menyakiti hatinya dan berkelakuan buruk terhadap dirinya sehingga menyebabkan dia (orang yang disakiti itu) menceritakan masalah tersebut dengan menyebut keburukan-keburukan yang telah dilakukan oleh teman sekerjanya itu terhadap dirinya kepada orang yang dipercayai seperti ibu bapa atau suaminya bagi tujuan meminta nasihat dan pandangan bagi menghadapi masalah tersebut. Adakah perbuatan sebegitu berdosa serta dikira sebagai mengumpat dan membuka aib muslim yang lain?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Pada asasnya, Islam merupakan sebuah agama yang amat menjaga kehormatan dan kemuliaan seseorang insan sama ada insan itu muslim atau bukan muslim. Justeru itu, agama ini mengharamkan perkara-perkara yang boleh mencalarkan atau merosakkan maruah seseorang seperti mengumpat sehingga Allah SWT membuat satu perumpamaan yang dahsyat kepada golongan seperti ini.
Allah SWT berfirman:

وَلَا يَغْتَب بَّعْضُكُم بَعْضًا ۚ أَيُحِبُّ أَحَدُكُمْ أَن يَأْكُلَ لَحْمَ أَخِيهِ مَيْتًا فَكَرِهْتُمُوهُ
Maksudnya
: “Dan janganlah setengah kamu mengumpat setengahnya yang lain. Adakah seseorang dari kamu suka memakan daging saudaranya yang telah mati? (Jika demikian keadaan mengumpat) maka sudah tentu kamu jijik kepadanya.”
(Surah al-Hujurat: 12)
Ibn Kathir berkata: “Allah SWT berfirman dengan tegas kepada hamba-hamba-Nya yang beriman untuk menjauhi daripada banyak bersangka buruk terhadap sesama manusia. Ini termasuk tuduhan palsu dan pengkhianatan terhadap keluarga, kerabat, dan orang lain tanpa alasan yang benar. Sebahagian daripada hal tersebut dapat menjadi dosa, maka hendaklah dihindari sebanyak mungkin sebagai tindakan pencegahan. Allah SWT juga berfirman: ‘
Dan janganlah ada di antara kalian yang mencela yang lain
.’ Di sini terdapat larangan terhadap
 ghibah
 (mengumpat).
Ghibah
 diharamkan secara
ijma’
 dalam agama. Tidak ada pengecualian kecuali jika terdapat alasan yang kuat berdasarkan kepentingan dan maslahah, seperti dalam hal memberikan kesaksian tentang kecacatan dan sifat buruk dalam konteks pengadilan atau memberikan nasihat yang baik.” (Lihat
Tafsir al-Quran al-’Azim
, 7/377)
Al-Syaukani berkata: Allah SWT memisalkan ghibah (mengumpat) dengan memakan bangkai seseorang. Ini kerana, bangkai sama sekali tidak tahu siapa yang memakan dagingnya. Ini sama halnya dengan orang yang hidup juga tidak mengetahui siapa yang mengumpat dirinya. Demikianlah keterangan daripada al-Zajjaj. (Lihat
Fath al-Qadir
, 8/132).
Syeikh al-Maraghi di dalam tafsirnya menyatakan ghibah (mengumpat) diumpamakan seperti memakan daging kerana mengumpat itu bererti menyiat-nyiat kehormatan seperti memakan dan menyiat-nyiat daging. Perumpamaan seperti ini sesuai dengan cara orang Arab berkomunikasi. (Lihat
Tafsir al-Maraghi
, 26/139)
Daripada Abu Hurairah RA, bahawa Nabi SAW bersabda:
أَتَدْرُونَ مَا الْغِيبَةُ؟ قَالُوا: اللهُ وَرَسُولُهُ أَعْلَمُ، قَالَ: ذِكْرُكَ أَخَاكَ بِمَا يَكْرَهُ
Maknanya:
 “Adakah kamu tahu apakah itu ghibah (mengumpat)?” Para sahabat berkata: Hanya Allah dan Rasul-Nya yang mengetahuinya. Nabi SAW bersabda: “Kamu menyebut perihal saudaramu yang tidak disukainya.”
Riwayat Muslim (2589)
Perkataan
ghibah
berasal daripada (اغْتَابَ – يَغْتَابُ), diambil daripada perkataan  (غَيَبَ) yang bermaksud sesuatu yang tidak dapat dilihat oleh mata. Hal ini kerana hakikat daripada perbuatan ghibah adalah mencela atau menyebut aib seseorang ketika orang yang dicela tidak ada di hadapannya. (Lihat
Mu’jam Maqayis al-Lughah
, 4/403;
Minhatu al-’Allam
, 10/238)
Imam al-Nawawi berkata:
وَالْغِيْبَةُ ذِكْرُ الإِنْسَانِ فِي غَيْبَتِهِ بِمَا يَكْرَهُ
Maksudnya
:
“Ghibah adalah perbuatan menyebut sesuatu yang tidak disukai oleh seseorang ketika orang yang dibicarakan sedang tidak ada di hadapannya.”
Beliau berkata lagi: Ungkapan (بِمَا يَكْرَهُ)  mengandungi makna umum, iaitu semua yang dibenci dan tidak disukai oleh orang yang dighibahkan, sama ada ia berkait dengan masalah agama, atau masalah dunia, seperti masalah hartanya, fizikalnya, keluarganya, anaknya, pakaiannya dan sebagainya.  (Lihat
Syarh al-Nawawi ‘ala Sahih Muslim
, 16/142)
Para ulama telah sepakat bahawa ghibah termasuk dosa besar. Mereka berdalilkan dengan sabda Nabi SAW:
فَإِنَّ دِمَاءَكُمْ وَأَمْوَالكُمْ وَأَعْرَاضكُمْ حَرَام عَلَيْكُم
Maksudnya
:
 “Sesungguhnya darah kamu, harta kamu dan kehormatan kamu adalah haram atas (sesama) kamu semua.”
Riwayat Muslim (3179)
Yahya bin Muaz berkata: “Orang beriman mempunyai bahagian darimu dalam tiga perkara: Jika engkau tidak dapat memberikan manfaat, maka janganlah engkau melakukan sesuatu yang memudaratkan mereka. Jika engkau tidak dapat membahagiakan mereka, maka janganlah engkau menjadikan mereka dukacita.  Jika engkau tidak dapat memuji mereka, maka janganlah mencela mereka.”  (Lihat
Tanbih al-Ghafilin
, hlm. 165)
Namun begitu, terdapat beberapa keadaan yang dibenarkan oleh Syara’ untuk menceritakan aib seseorang atau mengumpatnya.
Diriwayatkan daripada Aisyah R.Anha, katanya:
قَالَتْ هِنْدٌ أُمُّ مُعَاوِيَةَ لِرَسُولِ اللهِ صلى الله عليه وسلم إِنَّ أَبَا سُفْيَانَ رَجُلٌ شَحِيحٌ فَهَلْ عَلَيَّ جُنَاحٌ أَنْ آخُذَ مِنْ مَالِهِ سِرًّا قَالَ خُذِي أَنْتِ وَبَنُوكِ مَا يَكْفِيكِ بِالْمَعْرُوفِ.
Maksudnya
:
“Hindun Ummu Mu’awiyyah pernah mengadu kepada Rasulullah SAW bahawa suaminya, yang bernama Abu Sufyan adalah seorang yang sangat kedekut, maka adakah dia boleh mengambil harta suaminya secara sembunyi-sembunyi. Lalu Rasulullah SAW menjawab, ‘Ambillah untukmu dan anak-anakmu secukupnya dengan cara yang baik’”
Riwayat al-Bukhari (2211) dan Muslim (1714)
Imam al-Nawawi berkata: Mengumpat yang dibenarkan dengan tujuan yang sahih dan syar‘i terdapat enam jenis:
Membuat aduan apabila dizalimi kepada sultan atau hakim.
Membantu dalam menentang perkara yang mungkar dengan tujuan mengembalikan pelaku maksiat ke jalan yang benar.
Menceritakan kepada mufti bagi tujuan fatwa.
Mencegah umat Islam daripada sesuatu keburukan serta menasihati mereka seperti mereka mengambil ilmu daripada bukan ahlinya.
Menceritakan perihal orang yang melakukan dosa secara terang-terangan.
Menyebut sesuatu sifat yang telah makruf (diketahui) kepada diri seseorang itu seperti bisu atau buta dan sebagainya. Akan tetapi, jika mampu memanggilnya dengan panggilan yang lain adalah lebih baik dan haram memanggil panggilan-panggilan tersebut dengan niat menghina.
Untuk itu, keenam perkara ini dinyatakan oleh para ulama dan sebahagian besarnya disepakati akannya. Adapun, kesemua ini datang daripada dalil-dalil atau hadith-hadith yang sahih lagi masyhur. (Lihat
Riyadh al-Salihin
, hlm. 432-433;
Syarh al-Nawawi ‘ala Sahih Muslim
, 16/142)
Ibn Qudamah al-Maqdisi di dalam kitabnya ada juga menyebut jenis-jenis mengumpat yang dibenarkan oleh syarak sama seperti yang dinyatakan oleh Imam al-Nawawi di atas. (Lihat
Mukhtasar Minhaj al-Qasidin
, hlm. 172-173)
Kesimpulan
Sebagai kesimpulan, kami katakan bahawa membuka aib seseorang atau mengumpatnya tidak dibenarkan dalam Islam sebagaimana yang ditunjukkan dalam nas kecuali dalam keadaan atau perkara yang dibenarkan oleh syara’. Justeru, berdasarkan persoalan di atas, sekiranya seseorang itu terpaksa menceritakan keburukan teman sekerjanya itu kepada orang yang dipercayai seperti ibu bapa atau suami bagi mendapatkan nasihat dan pandangan, maka kami katakan ia adalah dibolehkan kerana ia termasuk dalam keadaan yang dibenarkan oleh syara’, tetapi ia masih lagi terikat untuk tidak boleh menyebut nama orang itu secara khusus jika tidak ada keperluan. Namun begitu, dalam keadaan yang lain, jika adanya keperluan seperti rakan sekerjanya itu telah melakukan perbuatan yang melanggar peraturan atau undang-undang, maka dibolehkan untuk menyebut namanya secara khusus kepada pihak yang berautoriti untuk diambil tindakan kepada rakan sekerja tersebut.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Kami akhiri dengan doa:
اللَّهُمَّ إِنِّي أَعُوْذُ بِكَ مِنْ جَهْدِ البَلَاءِ ، وَدَرَكِ الشَّقَاءِ ، وَسُوءِ القَضَاءِ ، وَشَمَاتَةِ الأَعْدَاءِ
Maksudnya:
“Wahai Allah! Aku berlindung kepada-Mu daripada ujian yang berat, hinanya kecelakaan, buruknya takdir dan celaan para musuh (atas bala, ujian dan kecelakaan yang menimpa).”
Riwayat al-Bukhari (6347) dan Muslim (2707)
Wallahua`lam.
Bertarikh: 4 September 2023 bersamaan 18 Safar 1445


#2834: Dalil Daging Itik adalah Halal

Soalan:
Assalamualaikum Dato’ Seri. Saya ada satu soalan. Saya tahu itik adalah halal tetapi adakah di sana terdapatnya dalil yang menunjukkan bahawa itik itu halal dimakan? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan mengemukakan terlebih dahulu takrifan dan penjelasan ringkas mengenai itik.  Menurut
Kamus Dewan Edisi Keempat
, itik ialah sejenis binatang yang lebih kecil daripada angsa, bebek.
 Secara ringkasnya, itik ialah burung yang mempunyai bulu kalis air dan kaki renang. Itik berkaitan dengan angsa dan swan. Tetapi itik mempunyai leher dan sayap yang pendek dan paruh yang lebih leper. Itik menguak atau bersiul, tidak berbunyi ang. Itik hidup di seluruh dunia di tanah basah, termasuk rawang dan kawasan dekat sungai, kolam, tasik, dan lautan. la hidup di kawasan Artik kawasan beriklim sederhana atau tropika, selama sebahagian, atau sepanjang tahun. Banyak jenis itik berhijrah jauh setiap tahun di antara tempat pembiakan, di mana ia berehat dan memelihara anaknya, dan tempat menghabiskan musim sejuk, di mana air tidak membeku. Sesetengah itik berhijrah beribu-ribu kilometer dalam kawanan yang besar setiap tahun.
Gambar atas:
Di antara contoh Shelduck
Kebanyakan itik sedap dimakan. Penternak membela itik yang kita beli dan makan di rumah atau di restoran. Penternakan itik adalah satu perusahaan yang menguntungkan di beberapa bahagian di Eropah, Australasia dan Amerika Syarikat.
Itik menghabiskan banyak masa di air. Kaki renang itik berfungsi sebagai dayung untuk berenang dan menyelam. Itik kelihatan cantik di air tetapi terkedek-kedek apabila berjalan di darat kerana kakinya terletak di sisi dan ke arah belakang badannya. Kebanyakan itik liar biasa beratnya dari satu hingga dua kilogram, tetapi sesetengah spesies kecil beratnya kurang daripada 0,45 kilogram.
Pelbagai jenis itik mendapat makanan dengan cara yang berbeza, bergantung pada ciri-ciri badannya. Sesetengah itik menjulurkan lehernya yang panjang ke dalam air yang cetek. Yang lain menyelam dalam air yang dalam untuk mendapatkan makanan. Itik yang menyaring makanan mempunyai paruh yang lebar dengan tepinya yang menapis biji-bijian, serangga dan siput daripada air. Sesetengah itik mempunyai paruh yang pendek yang digunakan untuk menanggalkan teritip daripada batuan atau untuk menangkap kima. Yang lain mempunyai paruh yang panjang dan halus dengan tepinya bak gergaji untuk menangkap dan memegang ikan.
Itik melindungi dirinya daripada kesejukan air dengan mengalisairkan bulunya. Ia menggunakan paruhnya untuk menyapu bulu dengan minyak berlilin daripada kelenjar di pangkal ekornya. Di bawah bulu yang diminyakkan ini terdapat satu lapisan bulu yang lembut dan gebu yang dinamakan bulu kapas. Bulu kapas ini membantu menebat badan itik, kerana ia memerangkap udara di bawah bulu di luar. Bulu kapas itik elder betina terkenal sebagai isi untuk peralatan tempat tidur. Kebanyakan itik jantan mempunyai bulu berwarna terang. Warna ini termasuk hijau, biru, merah, dan perang berangan. Tetapi itik jantan sesetengah spesies kebanyakannya berwarna hitam dan putih. Kebanyakan itik betina berwarna perang dan boleh bersembunyi dengan berbaur dengan keadaan sekelilingnya semasa mengeramkan telur atau menjaga anak.
Makanan.
 Itik yang tidak menyelam untuk mendapatkan makanan, dinamakan itik menyudu. la memakan tumbuh-tumbuhan tanah basah, termasuk biji rumpai air, rumput, rusiga dan
rush
. la juga memakan serangga dan lain-lain haiwan kecil yang didapatinya di permukaan atau dalam air. Itik menyelam air tawar memakan akar, biji-bijian, siput, serangga, dan kima kecil dari dasar kolam dan tasik. Di air masin, itik menyudu memakan siput, teritip, udang, dan kupang, dan juga tumbuh-tumbuhan. Itik kayu memakan buah ok, buah-buahan kecil, serangga, dan biji-bijian. Merganser, sejenis itik laut, biasanya memakan ikan yang ditangkapnya sama ada di air masin atau air tawar. Itik elder dan lain-lain itik laut memakan ketam, teritip dan udang yang ditarik dari batuan dan rumpai. la menggali siput, kerang, kupang, dan kima dari dasar laut dan juga menangkap ikan.
Gambar atas:
 Di antara contoh itik laut
Jenis itik.
 Ahli sains mengelaskan itik kepada lapan kumpulan. Di antaranya itik menyudu (
Anatini
), itik menyelam air tawar (
Aythyini
), itik tenggek (
Cairinini
), itik laut (
Mergini
), Shelduck (
Tadomini
), itik kapal stim (
Tachyerini
), itik berekor keras (Oxyurini), dan itik elder. Begitu juga di sana ada itik hutan iaitu burung air yang berwarna-warni, yang tinggal di hutan di selatan Kanada dan di seluruh kawasan hutan di Amerika Syarikat. Kebanyakan itik hutan terdapat di separuh bahagian timur Amerika Utara, tetapi sesetengahnya hidup di sepanjang pantai Pasifik. Hutan tanah rendah di sepanjang Sungai Mississippi menyediakan habitat yang paling sesuai bagi itik hutan. Itik hutan kerap mengunjungi kolam, paya dan lain-lain kawasan bencah dekat hutan. Itik ini memakan akon, biji-bijian dan serangga di air cetek.
Begitu juga itik melewar iaitu satu daripada itik liar yang paling biasa. la terdapat di sebahagian besar Asia, Eropah dan Amerika Utara. Itik ini berbeza-beza panjangnya dari 50 sentimeter hingga 70 sentimeter. Itik melewar memakan serangga air, siput, dan krustasea pada awal musim panas. Bagaimanapun pada waktu lain, ia memakan biji-bijian dan tumbuh-tumbuhan. (Lihat
Ensiklopedia Dunia
, terj. DBP, 9/518-522).
Dalam menjawab soalan di atas,
pada asasnya, terdapat
 kaedah menyebutkan bahawa hukum asal — yakni dalam menentukan status halal — bagi suatu haiwan itu adalah harus dan halal dimakan selagi mana tiada dalil yang mengharamkannya. Firman Allah SWT:
أُحِلَّتْ لَكُم بَهِيمَةُ الْأَنْعَامِ إِلَّا مَا يُتْلَىٰ عَلَيْكُمْ
Maksudnya:

“Dihalalkan bagi kamu (memakan) binatang-binatang ternak (dan sebagainya), kecuali apa yang akan dibacakan (tentang haramnya) kepada kamu.”
(Surah al-Ma’idah: 1)
Tambahan lagi, Syeikh Muhammad bin Soleh juga ada menyebutkan bahawa hukum asal bagi suatu makanan itu adalah halal melainkan adanya dalil yang mengharamkannya. Jika timbul keraguan dalam diri kita mengenai suatu makanan itu, yakni adakah ia halal ataupun haram. Maka, ia dihukumkan sebagai halal sehinggalah jelas kepada kita bahawa hukumnya adalah haram. Hal ini adalah berdasarkan kepada firman Allah SWT:
هُوَ الَّذِي خَلَقَ لَكُم مَّا فِي الْأَرْضِ جَمِيعًا
Maksudnya:
 “
Dia lah (Allah) yang menjadikan untuk kamu segala yang ada di bumi.
”
(Surah al-Baqarah: 29)
Ayat di atas merangkumi segala sesuatu yang ada di atas muka bumi ini yang terdiri daripada haiwan-haiwan, tumbuh-tumbuhan, pakaian dan sebagainya. Begitu juga firman Allah SWT:
وَسَخَّرَ لَكُم مَّا فِي السَّمَاوَاتِ وَمَا فِي الْأَرْضِ جَمِيعًا مِّنْهُ
Maksudnya:

“Dan Dia (Allah) telah menundukkan untukmu apa yang di langit dan apa yang di bumi semuanya, (sebagai rahmat) daripada-Nya.”
(Surah al-Jathiyah: 13)
Begitulah juga dalam sebuah riwayat daripada Abu al-Darda’ bahawa Rasulullah SAW bersabda:
ما أَحَلَّ اللهُ فِي كِتَابِهِ فَهُوَ حَلَالٌ، وَمَا حَرَّمَ فَهُوَ حَرَامٌ، وَمَا سَكَتَ عَنْهُ فَهُوَ عَفْوٌ
Maksudnya:
 “
Apa yang Allah SWT halalkan dalam kitab-Nya, maka ia adalah halal. Apa yang Allah SWT haramkan, maka ia adalah haram, dan apa yang didiamkan mengenainya, maka ia adalah dimaafkan
.”
Riwayat al-Bazzar (4087); al-Tabarani dalam
Musnad al-Syamiyyin
 (2102)
Oleh yang demikian, hukum asal bagi seluruh haiwan adalah halal sehinggalah datangnya dalil yang menunjukkan keharamannya. (Lihat
Fatawa Nur ‘ala al-Darb
, 20/2).
Selain itu, al-Qarafi ada menyebutkan dalam
al-Furuq
 (2/19) bahawa sesuatu yang tidak terdapat dalil mengenai pengharamannya, kami katakan, ia adalah diharuskan berdasarkan kepada hukum asal (berlepas daripada hukum haram).
Begitu juga al-Zarkasyi turut menyatakan, halal di sisi Imam al-Syafi‘i ialah sesuatu yang tidak terdapat dalil mengenai pengharamannya. Kemudian, Imam al-Syafi‘i menguatkan pendapatnya itu dengan firman Allah SWT:
قُل لَّا أَجِدُ فِي مَا أُوحِيَ إِلَيَّ مُحَرَّمًا عَلَىٰ طَاعِمٍ يَطْعَمُهُ إِلَّا أَن يَكُونَ مَيْتَةً أَوْ دَمًا مَّسْفُوحًا أَوْ لَحْمَ خِنزِيرٍ فَإِنَّهُ رِجْسٌ أَوْ فِسْقًا أُهِلَّ لِغَيْرِ اللَّهِ بِهِ
Maksudnya
: “
Katakanlah (wahai Muhammad): ‘Aku tidak dapati dalam apa yang telah diwahyukan kepadaku, sesuatu yang diharamkan bagi orang yang hendak memakannya melainkan kalau benda itu bangkai, atau darah yang mengalir, atau daging babi – kerana sesungguhnya ia adalah kotor – atau sesuatu yang dilakukan secara fasik, iaitu binatang yang disembelih atas nama yang lain dari Allah.’
”
(Surah al-An‘am: 145)
Begitu juga dengan sabda Nabi SAW:
وَسَكَتَ عَنْ أَشْيَاءَ رَحْمَةً بِكُمْ؛ فَلَا تَبْحَثُوا عَنْهَا
Maksudnya
: “
Dan sesuatu yang didiamkan mengenainya (berkenaan hukumnya) adalah rahmat buat kamu, maka janganlah kamu mencari-cari mengenainya.
”
Berdasarkan kepada kaedah dan prinsip ini, banyak permasalahan yang rumit diselesaikan. (Lihat
al-Manthur fi al-Qawa’id al-Fiqhiyyah
, 2/70-71).
Selain itu, di sana terdapat juga ulama yang jelas menyatakan berkenaan kehalalan itik. Ini adalah seperti mana yang disebutkan oleh al-Hafiz Ibn Hajar al-‘Asqalani bahawa mana-mana haiwan yang tidak terdapat padanya larangan, maka ia adalah halal (untuk dimakan), tetapi dengan syarat ia disembelih (mengikut syarak) seperti itik dan burung air. (Lihat
Fath al-Bari
, 9/619).
Begitu juga Imam al-Nawawi ada menyatakan, para ashab kami (ulama mazhab Syafi‘i) bersepakat mengenai kehalalan untuk memakan burung unta, ayam, burung
kurki
(yakni burung jenjang),
 burung
hubara
(الْحُبَارَى – chlamydotis), burung
hajal
(الْحَجَلِ – partridge),

itik,
 burung
qata
(الْقَطَا – sandgrouse), burung
‘usfur
 (عصفور),
 burung
qunbarah
(قُنْبَرَة – iaitu burung jambul),
 burung
durraj
(دُرّاج),
 dan burung merpati. (Lihat
al-Majmu‘ Syarh al-Muhazzab
, 9/21)
Selain itu, Imam al-Nawawi turut menyebutkan, mana-mana haiwan yang hidup di air dan juga di darat, di antaranya burung air seperti itik dan angsa serta seumpamanya, maka ia adalah halal. Namun, bangkainya tidak halal tanpa sebarang khilaf. Sebaliknya disyaratkan padanya sembelihan (menurut syarak bagi menghalalkannya). (Lihat
al-Majmu‘ Syarh al-Muhazzab
, 9/32)
Bahkan sebahagian ulama menyatakan bahawa kehalalan daging itik itu sebagai ijma‘ ulama. Ini sebagaimana yang dinyatakan oleh ‘Ala’uddin  al-Samarqandi bahawa adapun burung-burung yang jinak (yang biasanya dipelihara) seperti ayam,
itik
dan angsa, maka hukum memakannya adalah halal berdasarkan kesepakatan umat (
ijma‘ al-Ummah
). (Lihat
Tuhfah al-Fuqaha’
, 3/65).
Begitu juga al-Kasani turut menyebutkan, burung-burung yang jinak, di antaranya seperti ayam dan
 itik
, begitu juga yang liar seperti burung merpati, burung
fakhitah
(dove) dan burung
‘usfur
 adalah halal (untuk dimakan) berdasarkan ijma‘ ulama. (Lihat
Badai‘ al-Sanai‘
, 5/39).
Kesimpulannya
Oleh itu, berdasarkan kepada kenyataan dan perbincangan di atas,
jelaslah bahawa itik termasuk dalam jenis burung yang halal untuk dimakan
sebagaimana dalil-dalil yang telah dikemukakan di atas.

Hal ini kerana ia termasuk dalam jenis haiwan yang tidak terdapat nas syarak mengenai pengharamannya, tidak terdapat perintah untuk membunuhnya mahupun larangan daripada membunuhnya. Jadi, ia kekal sebagaimana hukum asalnya iaitu halal dan diharuskan untuk memakannya. Kaedah fiqh menyatakan:
الْأَصْلُ فِي الْأَشْيَاءِ الْإِبَاحَةُ حَتَّى يَدُلُّ الدَّلِيلُ عَلَى التَّحْرِيمِ.
Maksudnya:
 “
Hukum asal bagi sesuatu perkara adalah harus sehinggalah datangnya dalil yang menunjukkan kepada keharaman (perkara tersebut).
” (Lihat
al-Asybah wa al-Naza’ir
 oleh al-Suyuti, hlm. 60).
Begitu juga dengan kaedah
 fiqh yang dipersetujui para ulama:
الأَصْلُ فِي الأَطْعِمَةِ الْحِلُّ، وَلاَ يُصَارُ إِلَى التَّحْرِيمِ إِلاَّ لِدَلِيلٍ خَاصٍّ
Maksudnya:
 “
Hukum asal bagi makanan adalah halal dan hukumnya tidak berubah kepada haram melainkan terdapat dalil khusus
.” (Lihat
al-Mausu‘ah al-Fiqhiyyah al-Kuwaitiyyah
, 5/124-125).
Apatah lagi ia juga bukanlah burung yang memiliki kuku mencengkam yang digunakan untuk memburu haiwan sebagai makanan. Larangan untuk memakan burung yang mempunyai kuku untuk mencengkam (yang digunakan untuk memburu) adalah jelas melalui riwayat daripada Ibn Abbas R.Anhuma, beliau berkata:
نَهَى رَسُولُ اللَّهِ صلى الله عليه وسلم عَنْ كُلِّ ذِي نَابٍ مِنَ السِّبَاعِ وَعَنْ كُلِّ ذِي مِخْلَبٍ مِنَ الطَّيْرِ
Maksudnya
:
“Rasulullah SAW melarang memakan setiap binatang buas yang bertaring dan setiap jenis burung yang mempunyai kuku untuk mencengkam.”
Riwayat Muslim (1934) dan Abu Daud (3803)
Selain itu, hal ini juga dikuatkan lagi dengan nukilan ijma‘ oleh sebahagian ulama yang menyatakan mengenai keharusan dan kehalalan untuk memakannya.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 4 September 2023 bersamaan 18 Safar 1445


#2835: Melupuskan Bahan Bacaan yang Mengandungi Ayat al-Quran

Soalan:
Assalamualaikum Dato’ Seri. Apakah cara terbaik untuk melupuskan bahan bacaan seperti buku-buku agama dan majalah yang mengandungi keratan ayat-ayat al-Quran?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sebelum menjawab persoalan di atas, suka untuk kami terangkan terlebih dahulu berkenaan cara pelupusan mushaf al-Quran sama ada yang telah lama atau rosak.
Para ulama’ telah berbeza pendapat tentang bagaimana cara melupuskan al-Quran kepada dua pendapat:
Pendapat Pertama:
Hendaklah Digali Tanah dan Ditanam di Dalamnya.
Inilah pandangan mazhab Hanafi dan Hanbali. Al-Haskafi dari ulama’ mazhab Hanafi menyebut:
“Mushaf apabila berada pada keadaan di mana kita tidak mampu membacanya lagi, maka hendaklah
ditanam sepertimana keadaan orang Islam yang mati.”

(Lihat
al-Durr al-Mukhtar,
1/191) Kenyataan ini kemudian diberi komentar oleh Sahib al-Hasyiah dengan menyebut:
“Diletakkan perca kain yang bersih yang diletakkan di dalamnya (al-Quran yang rosak), kemudian ditanam di tempat yang tidak dihina dan dipijak.”
Al-Buhuti dari kalangan ulama’ mazhab Hanbali menyebut: “
Sekiranya mushaf telah basah atau lupus, maka hendaklah ditanam secara nas. Imam Ahmad menyebut bahawa mushaf Abu al-Jauza’ telah basah, lantas digali lubang pada masjidnya dan ditanamnya.”
(Lihat
Kassyaf al-Qina’,
1/137)
Syeikh Muhammad bin Ibrahim Alu al-Syeikh (mantan Mufti Besar Arab Saudi) berpendapat, cara yang paling sahih ketika luput sebahagian kertas mushaf adalah dengan menanamnya di masjid. Jika tidak boleh, maka ditanam di tempat yang bersih lagi suci, dan harus juga untuk membakarnya. (Lihat
al-Fatawa,
13/84)
Pendapat Kedua:
Hendaklah Dibakar.
Ini merupakan pandangan mazhab Maliki dan Syafi’ie. Hujah bagi pendapat kedua ini adalah berdasarkan tindakan Saidina Uthman yang memerintahkan untuk membakar mushaf yang lain, yang berbeza dengan mushaf yang ditulis, dan perbuatan tersebut telah disaksikan oleh ramai Sahabat. Peristiwa ini telah diriwayatkan oleh Imam al-Bukhari dalam Sahihnya (no. 4988). Mus’ab bin Sa’d berkata: “
Aku mendapati ramai orang yang menyaksikan peristiwa Saidina Uthman yang mengarahkan agar mushaf-mushaf lain dibakar. Perbuatan itu menimbulkan kehairanan bagi mereka, tetapi tidak seorang pun dari kalangan mereka yang mengingkarinya.”
Diriwayatkan oleh Abu Bakr bin Abi Dawud dalam bukunya
Kitab al-Masahif
(hlm. 41).
Ibn Battal berkata: “
Perintah Saidina Uthman agar membakar semua mushaf ketika dihimpunkan al-Quran menunjukkan keharusan membakar kitab-kitab yang terdapat padanya Asma’ullah (nama-nama Allah). Yang demikian, sebagai kemuliaan baginya dan pemeliharaan daripada dipijak dengan kaki serta dicampakkan pada mana-mana tempat.”
(Lihat
Syarh Sahih al-Bukhari,
10/226)
Imam al-Suyuti berkata:
“Apabila perlu kepada melupuskan sebahagian kertas mushaf dengan sebab basah atau rosak, maka tidak boleh diletakkannya pada mana-mana tempat sekalipun tinggi, kerana boleh jadi akan jatuh dan dipijak. Begitu juga, tidak boleh mengoyaknya kerana memisahkan huruf-huruf dan kalam tersebut. Justeru, jika dibakarnya dengan api, maka tidak mengapa. Ini kerana, perbuatan Saidina Uthman yang membakar semua mushaf dan tiada seorang pun yang mengingkarinya.”
(Lihat
al-Itqan fi ‘Ulum al-Quran,
2/1187)
Berdasarkan kenyataan di atas, dapat difahami bahawa diharuskan untuk melupuskan al-Quran sama ada dengan menanam atau membakarnya, kerana kedua-duanya bermatlamat untuk memuliakan al-Quran atau mushaf. Meskipun begitu, kami lebih cenderung kepada hujah mazhab Syafi’i dan Maliki yang memilih dengan cara membakar. Perbuatan sahabat seperti Saidina Uthman yang merupakan ijtihad daripadanya dan juga selepas itu, ia tidak diingkari oleh mana-mana Sahabat menjadi hujah yang kuat kepada perbuatan tersebut dan keharusan untuk dibakarkan. Dan setelah itu, alangkah baiknya, selepas dibakarkan, kemudian ditanam pula debu-debu yang berbaki itu dengan mengambil pandangan dari mazhab Hanafi dan Hanbali.
Alhamdulillah, mutakhir ini, telah wujud alat-alatan moden untuk menghancurkan kertas sehingga menjadi seperti debu atau serpihan halus, dan tidak kekal lagi walaupun kalimah dan huruf secara zahir. Kemudian, ia dibakar pula dan kemudian ditanam. Maka sudah tentu lebih selamat dalam memuliakan al-Quran daripada dihina dan dipijak.
Hal ini juga terpakai untuk kitab-kitab agama yang mengandungi ayat-ayat al-Quran, nama-nama Allah, kitab-kitab hadith dan seumpamanya, di mana hendaklah kita muliakan juga. Cara pelupusannya juga sebaiknya hendaklah dibuat sebagaimana dilupuskan mushaf seperti yang telah dijelaskan.
Penutup
Marilah sama-sama kita memuliakan al-Quran dengan selayaknya kerana ia adalah
kalamullah
yang menjadi petunjuk kepada manusia. Jangan sekali-kali terdetik dalam hati kita untuk menghinanya. Walaupun al-Quran sudah usang maka hendaklah dimuliakan ketika kita ingin melupuskan sesuai dengan kalam Ilahi. Kami akhiri dengan doa:
اللَّهُمَّ إِنَّا عَبِيْدُكَ، وَبَنُوْ عَبِيْدِكَ، وَبَنُوْ إِمَائِكَ، نَوَاصِينَا بِيَدِكَ، مَاضٍ فِيْنَا حُكْمُكَ، عَدْلٌ فِيْنَا قَضَاؤُكَ، نَسْأَلُكَ بِكُلِّ اسْمٍ هُوَ لَكَ سَمَّيْتَ بِهِ نَفْسَكَ، أَوْ عَلَّمْتَهُ أَحَدًا مِنْ خَلْقِكَ، أَوْ أَنْزَلْتَهُ فِي كِتَابِكَ، أَوْ اسْتَأْثَرْتَ بِهِ فِي عِلْمِ الْغَيْبِ عِنْدَكَ، أَنْ تَجْعَلَ الْقُرْآنَ رَبِيعَ قُلُوْبِنَا، وَنُورَ صُدُوْرِنَا، وَجِلَاءَ أَحْزَانِنَا، وَذَهَابَ هُمُوْمِنَا.
Maksudnya:
“Ya Allah, sesungguhnya kami adalah hamba-Mu, anak kepada hamba-Mu, anak kepada hamba perempuan-Mu, ubun-ubun kami di tangan-Mu, telah berlalunya keputusan-Mu, Engkau telah berlaku adil ke atas kami dalam keputusan-Mu. Kami memohon kepada-Mu dengan setiap nama yang Engkau berikan pada diri-Mu, atau yang telah Engkau ajarkan kepada salah satu makhluk ciptaan-Mu, atau yang telah Engkau turunkan dalam kitab-Mu, atau yang telah Engkau rahsiakan dalam ilmu ghaib-Mu, untuk menjadikan al-Quran sebagai penyejuk hati kami, cahaya di dada kami, penghilang kesedihan kami, penghapus kesusahan kami.”
Bertarikh: 4 September 2023 bersamaan 18 Safar 1445


#2836: Berkongsi Rumah Sewa Antara Lelaki dan Perempuan Yang Bukan Mahram Ketika Bercuti

Soalan:
Assalamualaikum Dato’ Seri. haritu ada kawan sekelas ajak pergi
trip
 selepas exam dan tidur di sebuah rumah yang disewa.
Trip
 tersebut bercampur lelaki perempuan walaupun dalam rumah disewa itu lelaki dan perempuan tidur berasingan (perempuan level atas, lelaki level dibawah), atau di bilik berasingan hanya kawasan seperti dapur dan ruang tamu yang dikongsi. Mohon penjelasan dan hukum bagi situasi sebegini ustaz

Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
قُل لِّلْمُؤْمِنِينَ يَغُضُّوا مِنْ أَبْصَارِهِمْ وَيَحْفَظُوا فُرُوجَهُمْ ۚ ذَٰلِكَ أَزْكَىٰ لَهُمْ ۗ إِنَّ اللَّهَ خَبِيرٌ بِمَا يَصْنَعُونَ ﴿٣٠﴾ وَقُل لِّلْمُؤْمِنَاتِ يَغْضُضْنَ مِنْ أَبْصَارِهِنَّ وَيَحْفَظْنَ فُرُوجَهُنَّ وَلَا يُبْدِينَ زِينَتَهُنَّ إِلَّا مَا ظَهَرَ مِنْهَا ۖ
Maksudnya:
Katakanlah (wahai Muhammad) kepada orang-orang lelaki yang beriman supaya mereka menyekat pandangan mereka (daripada memandang yang haram), dan memelihara kehormatan mereka. Yang demikian itu lebih suci bagi mereka; sesungguhnya Allah Amat Mendalam PengetahuanNya tentang apa yang mereka kerjakan. Dan katakanlah kepada perempuan-perempuan yang beriman supaya menyekat pandangan mereka (daripada memandang yang haram), dan memelihara kehormatan mereka; dan janganlah mereka memperlihatkan perhiasan tubuh mereka kecuali yang zahir daripadanya;
Begitu juga, sabda Nabi SAW:
أَلَا لَا يَخْلُوَنَّ رجلٌ بامْرَأَةٍ إِلَّا كَانَ ثاَلثهُمَا الشَيْطَان
Maksudnya:
Ketahuilah bahawa tidak sesekali bersunyi-sunyian seorang lelaki ajnabi dengan seorang wanita ajnabiyah kecuali datang yang ketiga di antara mereka berdua iaitu syaitan.
Riwayat al-Tirmidzi (2165)

Berkenaan isu ini, kami telah nyatakan dalam artikel sebelum ini:
#1774: Wanita Bersendirian dalam Lif Bersama Lelaki Ajnabi[1]
#2593: Menolak Aktiviti Kemasyarakatan Kerana Percampuran Antara Lelaki dan Perempuan[2]
Berbalik kepada soalan di atas,
kami nyatakan hukum perkongsian rumah antara lelaki dan perempuan yang bukan mahram adalah haram
.
Hal ini kerana ia boleh membawa kepada fitnah dan mendorong kepada perkara yang tidak sepatutnya sepertimana hadith di atas.
 Oleh itu, kami berpandangan sebaiknya, menetap di hotel yang berasingan bilik, jauh lebih baik dari satu rumah.
Isu seperti ini juga perlu diberi kecaknaan dan perhatian yang sewajarnya oleh para ibu bapa dalam mendidik anak-anak mereka terutamanya melangkah alam dewasa. Semoga sebarang tindakan mereka selaras dengan kehendak Allah SWT dan rasul-Nya serta mengikut neraca syariah.
Semoga Allah memberikan kita kefahaman yang jelas dalam melaksanakan syariatnya dan kami akhiri dengan doa:
رَبَّنَا آتِنَا فِي الدُّنْيَا حَسَنَةً،وَفِي الْآخِرَةِ حَسَنَةً،وَقِنَا عَذَابَ النَّارِ
Maksudnya
:
“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Wallahua’lam
[1]

https://maktabahalbakri.com/1774-wanita-bersendirian-dalam-lif-bersama-lelaki-ajnabi/
[2]

https://maktabahalbakri.com/2593-menolak-aktiviti-kemasyarakatan-kerana-percampuran-antara-lelaki-dan-perempuan/
Bertarikh: 4 September 2023 bersamaan 18 Safar 1445


#2837: Adakah Makhluk Jin Itu Berjantina?

Soalan:
Assalamualaikum wbt Dato seri, saya ingin bertanya adakah makhluk jin itu berjantina ? Terima Kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ
Maksudnya
:
Dan tidaklah aku menciptakan jin dan juga manusia melainkan untuk mereka beribadah kepada-Ku
.
(Surah al-Zariyat:56)
Imam al-Qurtubi menyatakan di dalam tafsirnya bahawa ayat di atas ini jelas menunjukkan bahawa golongan jin dan manusia adalah termasuk dalam arahan untuk beribadah kepada Allah S.W.T. Ini seperti yang disebutkan oleh Saidina Ali bin Abi Talib R.A dalam menghuraikan maksud ayat di atas dengan katanya: Dan tidaklah Aku menciptakan jin dan juga manusia melainkan untuk Aku perintahkan kepada mereka agar beribadah. (
Lihat
Al-Jami’ Li Ahkam Al-Quran
,
 17/52)
Imam Al-Qadhi Badr Al-Din Al-Syibli menyebut: Ini adalah antara beberapa ayat yang menunjukkan golongan jin termasuk dalam kalangan mukallaf dan mereka itu turut termasuk dalam ayat suruhan dan juga ayat larangan. (
Lihat

Akam Al-Marjan fi Ahkam Al-Jaan
, hlm. 63
)
Golongan jin terbahagi kepada dua iaitu ada yang beriman dan ada juga yang kafir. Ini Sebagaimana yang telah dikhabarkan dalam firman Allah SWT:
وَأَنَّا مِنَّا الْمُسْلِمُونَ وَمِنَّا الْقَاسِطُونَ ۖ فَمَنْ أَسْلَمَ فَأُولَـٰئِكَ تَحَرَّوْا رَشَدًا
Maksudnya
:
`Dan bahawa sesungguhnya (dengan datangnya Al-Quran, nyatalah) ada di antara kita golongan yang berugama Islam, dan ada pula golongan yang (kufur derhaka dengan) menyeleweng dari jalan yang benar; maka sesiapa yang menurut Islam (dengan beriman dan taat), maka merekalah golongan yang bersungguh-sungguh mencari dan menurut jalan yang benar.
(
Surah al-Jin: 14
)
Dr. Wahbah Zuhaili di dalam tafsirnya menyebut, ayat di atas menceritakan tentang golongan jin ini sesetengah daripada mereka beriman, taat dan beramal soleh kepada Allah SWT dan sesetengah daripadanya melakukan kezaliman dan menyimpang daripada jalan kebenaran dan kebaikan (الْقَاسِطُونَ) bermaksud golongan jin yang kafir, mereka menyeleweng daripada pertunjuk yang benar. Dan mereka ini akan dimasukkan ke dalam neraka Allah SWT. (Lihat
Tafsir al-Munir
, 29/170 )
Jin itu meliputi syaitan dan makhluk yang baik. Syaitan diciptakan untuk memikat dan menyesatkan manusia, sementara yang baik daripada mereka adalah mereka yang berpegang teguh kepada agama mereka. Mereka memiliki masjid-masjid dan melaksanakan solat dalam batasan pengetahuan yang mereka miliki, walaupun kebanyakan dari mereka masih lemah dalam pengetahuan. (Lihat
Tuhfah al-Mujib a’la Asila Hadir wa al-Gharib
,hlm.373)
Menjawab bagi persoalan di atas, kami nyatakan di sini Jin itu seperti manusia iaitu ada yang jantan dan ada juga yang betina. Hal yang demikian diceritakan dalam firman Allah SWT:
وَأَنَّهُ كَانَ رِجَالٌ مِّنَ الْإِنسِ يَعُوذُونَ بِرِجَالٍ مِّنَ الْجِنِّ فَزَادُوهُمْ رَهَقًا
Maksudnya
:
Dan bahawa sesungguhnya adalah (amat salah perbuatan) beberapa orang dari manusia, menjaga dan melindungi dirinya dengan meminta pertolongan kepada ketua-ketua golongan jin, kerana dengan permintaan itu mereka menjadikan golongan jin bertambah sombong dan jahat.
(Surah al-Jin:6)
Syaikh Abu Bakar al-Jazairi meyatakan: Mereka memberitahu tentang perkara yang luar biasa, iaitu terdapat lelaki dari kalangan manusia, termasuk orang Arab dan lain-lain, apabila mereka turun ke suatu tempat yang menakutkan di lembah atau gunung, mereka mencari perlindungan dengan merayu kepada jin jantan. Contohnya, seorang lelaki  berkata: “Aku berlindung kepada tuan lembah ini daripada kebodohan kaumnya.” Manusia menjadikan  jin-jin itu  sebagai perlindungan dari dosa dan perbuatan zalim. (Lihat
Aisar al-Tafasir
,5/448)
Begitu juga diceritakan dalam hadith yang diriwayatkan daripada Anas Bin Malik bahawa Rasulullah SAW apabila ingin masuk ke tandas baginda berdoa:
للهُمَّ إِنِّيْ أَعُوْذُ بِكَ مِنَ الخُبُثِ وَالخَبائِثِ
Maksudnya
:
Apabila Nabi SAW ingin memasuki tandas. Baginda bersabda: “Ya Allah, aku berlindung kepada-Mu daripada syaitan lelaki dan syaitan wanita”.
Riwayat Bukhari (139)
Dikatakan bahawa yang dimaksudkan dengan الخُبُثِ dalam hadith di atas ialah jantan dari kalangan jin manakala الخَبائِثِ pula membawa maksud betina dari kalangan mereka. (Lihat
Matali’ al-Anwar ‘ala Sahah al-Athar
,2/406)
Justeru kami katakan, jelaslah daripada nas-nas yang dinyatakan di atas menunjukkan bahawa hakikat kejadian jin itu adalah berjantina seperti manusia iaitu ada dari kalangan mereka jantan dan ada juga betina. Di kesempatan ini juga kami nasihati supaya sentiasalah mengamalkan zikir-zikir yang ma’thur daripada al-quran mahupun hadith agar kita terhindar daripada kejahatan jin dan syaitan.
Semoga Allah SWT memberikan kita kefahaman dalam memahami agama ini dan menjauhkan kita daripada godaan dan tipu daya syaitan. Kami akhiri dengan doa:
نَعُوذُ بِكَلِمَاتِ اللَّهِ التَّامَّاتِ مِنْ غَضَبِهِ وَعِقَابِهِ وَشَرِّ عِبَادِهِ وَمِنْ هَمَزَاتِ الشَّيَاطِينِ وَأَنْ يَحْضُرُونِ
Maksudnya
:
Kami berlindung dengan kalimat Allah yang sempurna dari murka dan seksa-Nya, dan dari kejahatan hamba-hamba-Nya dan daripada godaaan  syaitan,  serta  daripada kedatangan mereka kepada kami.
Wallahua`lam.
Bertarikh: 4 September 2023 bersamaan 18 Safar 1445


#2838: Pesakit Meminta Bantuan Untuk Diwudhu’kan

Soalan:
Assalamu’alaikum Dato’ Seri. Saya ada persoalan, bolehkah seorang pesakit di wad hospital meminta bantuan untuk diwudhu’kan? Mohon pencerahan
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Pada asasnya, seorang pesakit juga perlu melakukan perkara yang sama seperti orang yang sihat dalam bab taharah dan juga membersihkan diri daripada hadas kecil dan hadas besar. Dia harus berwudhu bagi hadas kecil dan mandi wajib jika dia berhadas besar. Jika dia tidak mampu berwudhu sendiri, maka orang lain boleh membantu mewudhu’kannya.
Al-Buhuti berkata: menyatakan dalam “: “Jika seseorang ditemui dengan kecacatan yang tidak membolehkannya berwudhu’, seperti kekurangan tangan atau seumpamanya, atau seorang pesakit yang tidak mampu berwudhu’ sendiri, maka orang lain yang boleh berwudhu’ hendaklah mewudhu’kan bagi mereka, atau memandikan mereka dengan upah yang sewajarnya jika mampu.” (Lihat
Kassyaf al-Qina’
, 1/103)
Oleh itu, seseorang boleh meminta orang lain membantunya berwudhu’ seperti membawa air kepadanya atau mencurahkan air ke atas anggota wudhu’nya. Bahkan orang yang membantu itu boleh meratakan air pada anggota wudhu’ orang yang memerlukan bantuan tersebut.
Hal ini sebagaimana riwayat daripada  al-Mughirah bin Syu’bah R.A, katanya:
أَنَّهُ كَانَ مَعَ رَسُولِ اللَّهِ صَلَّى اللهُ عَلَيْهِ وَسَلَّمَ فِي سَفَرٍ، وَأَنَّهُ ذَهَبَ لِحَاجَةٍ لَهُ، وَأَنَّ مُغِيرَةَ «جَعَلَ يَصُبُّ المَاءَ عَلَيْهِ وَهُوَ يَتَوَضَّأُ، فَغَسَلَ وَجْهَهُ وَيَدَيْهِ، وَمَسَحَ بِرَأْسِهِ، وَمَسَحَ عَلَى الخُفَّيْنِ»
Maksudnya:

“Sesungguhnya beliau pernah bersama Rasulullah s.a.w dalam satu permusafiran. Baginda pergi membuang air. (Selepas itu) Mughirah menuang air untuk baginda semasa baginda berwuduk. Baginda membasuh wajahnya, kedua tangannya, menyapu kepalanya dan menyapu kedua khuf”

Riwayat al-Bukhari (182) dan Muslim (274)
Imam al-Bukhari meletakkan tajuk hadith “بَابٌ: الرَّجُلُ يُوَضِّئُ صَاحِبَهُ”, iaitu ‘bab seseorang membantu temannya berwuduk’.
Hadith ini menunjukkan bolehnya untuk kita meminta bantuan orang lain semasa berwudhu’. Adapun menyapu atau meratakan air pada anggota wuduk dengan bantuan orang lain, sesetengah ulama’ memakruhkannya jika tiada keperluan berbuat demikian. Hal ini sebagaimana yang disebut oleh Imam al-Nawawi dalam Syarah Sahih Muslim. (Lihat
Syarh al-Nawawi ‘ala Sahih Muslim
, 3/509)
Al-Syaukani berkata: Hadith ini menunjukkan bahawa meminta bantuan daripada orang lain untuk berwudhu’ adalah dibenarkan, walaupun sesetengah fuqaha’ memakruhkannya. Dalam kitab al-Bahr, disebutkan: “Menggunakan air yang disiram oleh orang lain adalah dibolehkan menurut kesepakatan para ulama, karena mereka pernah menyiram air ke atas Nabi SAW ketika baginda berwuduk.” Al-Ghazali dan beberapa ulama’ mazhab Syafi’i yang lain menyatakan bahawa penggunaan bantuan orang lain dalam berwudhu’ hanya dibenarkan dalam situasi ketika kesulitan melipatkan kedua tapak tangan. Namun, Ibn al-Salah menolak pandangan ini dan menyatakan: “Hadith ini menunjukkan bahawa penggunaan bantuan orang lain dalam berwudhu’ adalah diizinkan secara mutlak, kerana Rasulullah SAW juga membasuh wajah baginda ketika berwudhu’ dengan bantuan orang lain yang menuangkan air ke atasnya.” Sebahagian fuqaha’ yang lain pula juga menyebutkan bahawa bantuan ini terjadi semasa dalam perjalanan safar dan niatnya adalah untuk tidak tertinggal dari rombongan. (Lihat
Nail al-Autar
, 1/221)
Kesimpulan
Sebagai kesimpulan, kami katakan bahawa seseorang pesakit yang tidak mampu berwudhu’ dengan sendirinya hendaklah dibantu oleh orang lain untuk mewudhu’kan bagi pihak pesakit seperti membawa air kepadanya atau mencurahkan air ke atas anggota wudhu’nya dan seumpamanya. Selain itu, jika sebahagian anggota wudhu’ pesakit tersebut dibalut dengan pembalut, hendaklah diratakan semburan air pada bahagian anggota wuduk yang masih terbuka dan juga pada pembalut yang menutupi anggota wudhu’nya itu.
Allah SWT tidak membebankan hambanya yang sakit dan mempunyai kesukaran dengan memberikan jalan keluar terhadapap permasalahan tersebut. Hal ini sesuai dengan kaedah yang berdasarkan firman Allah SWT:
فَاتَّقُوا اللَّهَ مَا اسْتَطَعْتُمْ
Maksudnya:
“Oleh itu bertaqwalah kamu kepada Allah sedaya supaya kamu.”
(Surah al-Taghabun: 16)
Diriwayatkan daripada Abu Hurairah RA, Rasulullah SAW bersabda:
وَإِذَا أَمَرْتُكُمْ بِأَمْرٍ فَأْتُوا مِنْهُ مَا اسْتَطَعْتُمْ
Maksudnya:
 “Dan jika kami memerintahkan kamu untuk melakukan sesuatu, maka laksanakanlah ia sekadar kemampuan kamu.”
Riwayat Bukhari (7288) dan Muslim (1337)
Kami syorkan juga terutamanya di hospital agar diwujudkan pasukan sukarela bagi membantu pesakit yang ingin melaksanakan ibadat seperti isu wudhu’ dan solat. Semoga Allah SWT ganjari pahala yang besar atas usaha seperti ini.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)
Wallahua`lam.
Bertarikh: 4 September 2023 bersamaan 18 Safar 1445


#2839: Ucapan Boleh Menjadikan Sesuatu Itu Haram?

Soalan:
Assalamualaikum Dato’ Seri. ustaz maaf bertanya, saya ada soalan begini ustaz, jika kita ada saving untuk beli motor baharu, dan kita ajak kawan kita teman, “lepastu kawan kita cakap banyak betul duit kau” dan kita jawab dengan bergurau “menang loteri”, padahal duit itu duit
saving
 kita, adakah boleh jadi betul-betul haram duit tersebut untuk kita guna beli motor itu? Mohon pencerahan terima kasih ustaz
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
مَّا يَلْفِظُ مِن قَوْلٍ إِلَّا لَدَيْهِ رَقِيبٌ عَتِيدٌ
Maksudnya: “Tidak ada sebarang perkataan yang dilafazkannya (atau perbuatan yang dilakukannya) melainkan ada di sisinya malaikat pengawas yang sentiasa sedia (menerima dan menulisnya).”
Surah Qaf (18)
Syeikh Mutawalli al-Sya’rawi dalam tafsirnya mengatakan bahawa setiap manusia akan dicatat perkataan dan amal perbuatan untuk dijadikan bukti ke atasnya pada hari kiamat. Sebagaimana Allah SWT akan mengarahkan anggota badan yang lain untuk menjadi saksi ke atas tuannya kelak, begitu juga dengan catatan amalan ini. Apa sahaja kebaikan walaupun sekadar niat yang terlintas di fikiran, maka akan terus dicatat amal kebaikan oleh Allah SWT, dan tidak akan ditulis tentang kejahatan sehingga mana seseorang itu tenggelam di dalamnya. Namun Allah SWT masih memberi peluang kepada seseorang itu untuk sentiasa bertaubat dan bermuhasabah diri. (Lihat
Tafsir Khawatir Imaniyyah
, 16/700)
Menjawab persoalan di atas, kami nyatakan
tidaklah menjadi haram duit tersebut disebabkan gurauan sedemikian. Hal ini kerana sumber duit tersebut juga berasal dari sumber yang halal. Namun demikian, nasihat kami sebagai seorang Muslim sebaiknya ucaplah dengan ucapan yang baik.
 Sebagaimana sabda Nabi SAW:
مَنْ كَانَ يُؤْمِنُ بِاللَّهِ وَالْيَوْمِ الْآخِرِ فَلْيَقُلْ خَيْرًاً أَوْ لِيَصْمُتْ
Maksudnya: Sesiapa yang beriman kepada Allah SWT dan hari akhirat maka hendaklah dia berkata-kata yang baik ataupun diam
Riwayat al-Bukhari (6475)
Walau bagaimanapun, janganlah menjawab seperti berikut, ini kerana jika ramai yang mendengar boleh jadi kefahaman mereka berlainan dan menyangka bahawa dia benar-benar menggunakan duit loteri dan ini membawa fitnah. Justeru, elakkan cakap seperti itu dan cakaplah benar.
Akhir kalam, semoga Allah SWT mengurniakan ilmu dan kefahaman yang tepat kepada kita dalam melaksanakan setiap titah perintah-Nya. Amin.
Kami menutup dengan doa:
رَبَّنَا آتِنَا فِي الدُّنْيَا حَسَنَةً ، وَفِي الْآخِرَةِ حَسَنَةً ، وَقِنَا عَذَابَ النَّارِ
Maksudnya:
“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Wallahua`lam.
Bertarikh: 4 September 2023 bersamaan 18 Safar 1445


#2840: Solat Jama’ Bagi Pesakit Di Hospital

Soalan:
Assalamu’alaikum Dato’ Seri. Saya ada persoalan, bolehkah seorang pesakit di wad hospital melakukan solat jama’ dan juga solat dalam keadaan duduk kerana kesulitannya untuk berwudhu’ dan membersihkan dirinya dan seumpamanya?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Setiap solat fardhu 5 waktu yang disyariatkan mempunyai waktu-waktu khusus yang telah ditetapkan untuk setiap solat. Ini berdasarkan firman Allah SWT:
إِنَّ ٱلصَّلَوٰةَ كَانَتْ عَلَى ٱلْمُؤْمِنِينَ كِتَـٰبًا مَّوْقُوتًا
Maksudnya:

“Sesungguhnya sembahyang itu adalah satu ketetapan yang diwajibkan atas orang-orang yang beriman, yang tertentu waktunya.”
(Surah al-Nisa’: 103)
Sheikh Mustafa Al-Maraghi menyebut bahawa Allah SWT menjadikan waktu solat itu ada waktu yang khusus untuk ditunaikan. Ini bermakna bahawa hukum Allah ini adalah kefardhuan yang mesti dilaksanakan dalam tempoh yang tertentu dengan segera yang mungkin. Antara hikmahnya ialah jika tiada tempoh waktu yang khusus maka manusia pasti tidak akan melakukannya ataupun melakukan dalam keadaan cuai dan leka. (Lihat
Tafsir Al-Maraghi
, 5/143-144)
Antara rukhsah yang Allah berikan kepada umat ini adalah dibenarkan untuk menjama‘kan di antara dua solat dalam keadaan-keadaan yang tertentu seperti musafir, hujan, sakit dan seumpamanya. Hal ini berdasarkan firman Allah SWT:
وَمَا جَعَلَ عَلَيْكُمْ فِى ٱلدِّينِ مِنْ حَرَجٍ
Maksudnya:
“Dan Ia tidak menjadikan kamu menanggung sesuatu keberatan dan susah payah dalam perkara agama.”
(Surah al-Hajj: 78)
Jama‘ bermaksud menggabungkan dua solat di dalam satu waktu. Iaitu menggabung solat Zohor dengan solat Asar dan solat Maghrib dengan solat Isyak. Imam al-Nawawi menyebutkan bahawa harus hukumnya menjama‘kan di  antara solat Zohor dengan Asar pada waktu yang dia suka dan juga solat Maghrib dengan solat Isyak menurut mazhab al-Syafi‘i, dan ini juga berdasarkan persepakatan ulama’. (Lihat
al-Majmu’ Syarh al-Muhazzab
 , 4/249)

Di dalam sebuah hadith yang diriwayatkan daripada Ibnu Abbas R.Anhuma, katanya :
جَمَعَ رَسُولُ اللهِ ﷺ بَيْنَ الظُّهْرِ وَالعَصْرِ، وَبَيْنَ الْمَغْرِبِ وَالعِشَاءِ بِالمَدِينَةِ مِنْ غَيْرِ خَوْفٍ وَلاَ مَطَرٍ، قَالَ: فَقِيلَ لاِبْنِ عَبَّاسٍ: مَا أَرَادَ بِذَلِكَ؟ قَالَ: أَرَادَ أَنْ لاَ يُحْرِجَ أُمَّتَهُ
Maksudnya:
“Rasulullah SAW menjama’kan di antara solat Zohor dengan Asar dan di antara solat Maghrib dengan Isyak di Madinah bukan kerana takut dan bukan kerana hujan. Lalu ditanya kepada Ibn Abbas: ‘Apa tujuan Baginda berbuat demikian?’ Ibn ‘Abbas menjawab: ‘Baginda tidak ingin menyusahkan umatnya’.”
Riwayat Al-Tirmizi (187) dan Al-Nasa’ie (1574)
Al-Mubarakfuri menyatakan bahawa sesiapa yang ada keuzuran, maka diharuskan untuk dia menjama‘kan solat. Manakala bagi mereka yang ada keuzuran akan tetapi tidak mahu menjama’kan solat, sehingga dia meninggalkan solat, maka dia berdosa tanpa syak lagi. (Lihat
Tuhfah al-Ahwazi
, 2/205)
Antara riwayat lain juga menyebut sebagaimana yang disebut oleh Ibn ‘Abbas R.Anhuma, katanya:
صَلَّى رَسُولُ اللهِ ﷺ الظُّهْرَ وَالْعَصْرَ جَمِيعًا بِالْمَدِينَةِ، فِي غَيْرِ خَوْفٍ، وَلَا سَفَرٍ. قَالَ أَبُو الزُّبَيْرِ: فَسَأَلْتُ سَعِيدًا، لِمَ فَعَلَ ذَلِكَ؟ فَقَالَ: سَأَلْتُ ابْنَ عَبَّاسٍ كَمَا سَأَلْتَنِي، فَقَالَ: أَرَادَ أَنْ لَا يُحْرِجَ أَحَدًا مِنْ أُمَّتِهِ
Maksudnya:
 “Rasulullah SAW telah menunaikan solat Zohor dan Asar secara jama‘ di Madinah dalam keadaan tiada ketakutan dan tidak bermusafir. Abu al-Zubair berkata: Aku telah bertanya Sa‘id: ‘Mengapa dilakukan sebegitu?’ Maka Sa‘id menjawab: Aku telah bertanya Ibn ‘Abbas soalan seperti yang kamu tanyakan, maka Ibn ‘Abbas menjawab: ‘Rasulullah SAW menghendaki untuk tidak menyusahkan seorang pun dari ummatnya’.”
Riwayat Muslim (705)
Imam al-Nawawi berkata: “Sejumlah para ulama’ berpendapat boleh menjamakkan solat ketika di tempat tinggal jika ada keperluan bagi sesiapa yang tidak menjadikannya kebiasaan. Ini merupakan pendapat Ibn Sirin, Asyhab bin ‘Abd al-‘Aziz daripada murid-murid Malik bin Anas. Juga al-Khattabi menyebut pendapat ini daripada al-Qaffal (al-Marwazi) dan al-Syasyi al-Kabir (Muhammad bin ‘Ali) daripada kalangan tokoh ulama Mazhab al-Syafi’i, daripada Abi Ishaq al-Marwazi, daripada sejumlah ahli hadith. Ibn Munzir memilih pendapat ini dan ia disokong oleh apa yang zahir dari perkataan Ibn ‘Abbas “Baginda tidak mahu membebankan seorang pun umatnya”. Beliau tidak memberikan alasan sakit atau selainnya”. (Lihat
Syarh al-Nawawi ‘ala Sahih Muslim
, 5/335).
Maksudnya, para ulama ini melihat keizinan jama’ itu luas merangkumi segala keadaan yang sukar. Tujuannya bagi meringankan bebanan umat ini. Menurut Ibn ‘Abbas itulah tujuan kenapa Nabi s.a.w melakukan jama’ di Madinah. Namun, para ulama ini meletakkan syarat agar tidak dijadikan kebiasaan. Ertinya, dilakukan apabila ada keperluan sahaja samada sakit atau selainnya.
Maka dapat difahami daripada hadith tersebut bahawa jika terdapat sebab keuzuran, kegawatan dan terdapat urusan yang mendesak maka ia lebih utama untuk mengambil rukhsah menjama‘kan solat.
Solat Jama’ Bagi Pesakit di Hospital
Dalam isu di atas, kami mendoakan agar Allah SWT memberikan kesembuhan dan keringanan kepada mereka yang sedang dirawat di hospital.  Dalam hal ini, seorang pesakit yang mempunyai kesulitan untuk solat pada waktunya dibenarkan untuk menjama’kan antara dua solat, iaitu solat zohor bersama asar, dan solat maghrib besama isyak secara jama’ taqdim atau ta’khir mengikut cara yang mudah baginya. Kesukaran dan kesulitan yang timbul akibat sakit merupakan antara keuzuran yang mengharuskan untuk menjama’kan solat.
Nabi SAW juga memberikan kelonggaran kepada wanita yang mengalami istihadhah, iaitu darah yang keluar daripadanya di luar hari-hari kebiasaan haidnya untuk menjama’kan antara dua solat.  Hal ini sebagaimana riwayat Aisyah R.Anha, katanya:
اسْتُحِيضَتِ امْرَأَةٌ عَلَى عَهْدِ رَسُولِ اللَّهِ صَلَّى اللهُ عَلَيْهِ وَسَلَّمَ فَأُمِرَتْ أَنْ تُعَجِّلَ الْعَصْرَ وَتُؤَخِّرَ الظُّهْرَ وَتَغْتَسِلَ لَهُمَا غُسْلًا، وَأَنْ تُؤُخِّرَ الْمَغْرِبَ وَتُعَجِّلَ الْعِشَاءَ وَتَغْتَسِلَ لَهُمَا غُسْلًا، وَتَغْتَسِلَ لِصَلَاةِ الصُّبْحِ غُسْلً
Maksudnya:
 “Seorang perempuan mengalami istihadah pada zaman Rasulullah SAW dan dia diperintahkan untuk mempercepatkan solat asar dan menangguhkan solat Zohor, kemudian mandi wajib untuk keduanya. Dia juga diperintahkan untuk menangguhkan solat Maghrib dan mempercepat solat Isyak, serta mandi junub untuk keduanya. Selain itu, dia diperintahkan untuk mandi junub untuk solat Subuh.”
Riwayat Abu Dawud (287) al-Tirmizi (128), al-Nasaie (213) dan Ahmad (25430). Hadith ini dinilai sahih oleh al-Wadi’i dalam
al-Sahih al-Musnad
 (1623).
Istihadah adalah sejenis penyakit. Imam Ahmad berhujah bahawa dibolehkan menjama’kan antara dua solat bagi orang sakit dengan alasan bahawa penyakit lebih berat daripada musafir. (Lihat
Kassyaf al-Qina’
, 2/5)
Namun begitu, perlu diberi perhatian bahawa individu yang dibenarkan menjama’kan antara dua solat harus menunaikan setiap solat secara sempurna sahaja tanpa menqasarkannya.
Syeikh al-Islam Taiyuddin Ibn Taymiyyah berkata, “Qasar solat adalah khusus untuk musafir, ia tidak dibenarkan dalam keadaan lain selain musafir. Adapun menjama’kan solat, sebab dibolehkan adalah dengan keperluan ataupun keuzuran. Jika seseorang itu memerlukan, maka dia boleh menjama’kan solatketika musafir yang singkat atau yang panjang, begitu juga dibolehkan jama’ hujan dan seumpamanya, ketika sakit dan lain-lain dengan sebab yang tertentu. Tujuan dibenarkan jama’ ini ini adalah untuk mengangkat kesukaran daripada umat ini.” (Lihat
Majmu’ al-Fatawa
, 22/293).
Selain tu, sekiranya pesakit itu tidak mampu untuk solat dalam keadaan berdiri, maka dia boleh solat dalam keadaan duduk, jika tidak mampu, dia boleh solat dalam keadaan mengiring, Hal ini sebagaimana riwayat daripada Imran bin Husoiin RA: Aku dahulu terkena buasir, lalu aku bertanyakan Rasulullah SAW tentang solatku, Baginda SAW bersabda:
صَلِّ قَائِمًا، فَإِنْ لَمْ تَسْتَطِعْ فَقَاعِدًا، فَإِنْ لَمْ تَسْتَطِعْ فَعَلَى جَنْبٍ
Maksudnya
: “Solatlah kamu secara berdiri, jika kamu tidak mampu, maka solatlah secara duduk. Jika tidak mampu (juga) maka solatlah di atas lambung (yakni baring mengiring).”
Riwayat al-Bukhari (1117)
Imam al-Nawawi menjelaskan: Sekiranya seseorang (yang solat secara berdiri) itu takutkan kesusahan yang kuat atau bertambahnya kesakitan, maka dia boleh untuk solat secara duduk serta tidak perlu untuk mengulanginya. (Lihat
al-Majmu’ Syarh al-Muhazzab
, 4/310)
Begitu juga berdasarkan pendapat yang disebut oleh Imam al-Ramli seperti dinukil oleh Syeikh Hasan bin Ahmad al-Kaf yang menyatakan bahawa dibolehkan untuk seseorang itu solat secara duduk apabila terdapatnya masyaqqah (kepayahan) yang boleh menghilangkan kekhusyukan semasa solat. (Lihat
al-Taqrirat al-Sadidah
, hlm. 214)
Imam Al-Nawawi berkata lagi dalam kitab
al-Majmu’
 (4/226): Umat telah bersepakat bahawa sesiapa yang tidak mampu untuk berdiri di dalam solat fardhu maka dia boleh melakukannya secara duduk dan solat tersebut tidak perlu diulangi. Demikian juga pahalanya (solat secara duduk) tidak berkurang daripada solat secara berdiri kerana dia diberikan keuzuran. Telah sabit di dalam Sahih Al-Bukhari bahawasanya Rasulullah SAW bersabda:
إِذَا مَرِضَ الْعَبْدُ أَوْ سَافَرَ كُتِبَ لَهُ مَا كَانَ يَعْمَلُ مُقِيمًا صَحِيحًا
Maksudnya:

“Apabila seseorang hamba itu sakit ataupun dia bermusafir akan dituliskan (ganjaran) untuknya sama seperti mana yang dilakukan oleh seorang yang dalam keadaan bermukim dan juga seorang yang dalam keadaan sihat.”
Riwayat al-Bukhari (2996)
Manakala Imam al-Syaukani ketika mengulas hadith Imran bin Husoin R.A di atas berkata: Hadith Imran menunjukkan kepada keharusan bagi sesiapa yang mempunyai keuzuran yang menyebabkan dirinya tidak mampu berdiri untuk solat dalam keadaan duduk. Manakala sesiapa yang mempunyai keuzuran yang menyebabkan dirinya tidak boleh duduk maka dia boleh untuk solat di atas lambungnya. (Lihat
Nail al-Autar
, 3/243)
Ibn Qudamah al-Maqdisi berkata: Para ulama’ telah bersepakat bahawasanya sesiapa yang tidak mampu untuk solat secara berdiri maka dia boleh melakukannya secara duduk. (Lihat
al-Mughni
, 1/443)
Kesimpulan
Sebagai kesimpulan, kami katakan bahawa seorang pesakit yang dirawat di hospital, jika tidak menjadi bebanan kepadanya untuk menunaikan setiap solat mengikut waktunya, maka hendaklah dia melakukan demikian. Ini kerana itulah kewajiban yang asal, tetapi jika pesakit itu mengalami kesukaran untuk solat pada waktunya, maka dia dibenarkan oleh syara’ untuk menjama’kan solatnya ketika sakit sama ada secara taqdim atau ta’khir bergantung kepada keadaan yang memudahkannya. Namun begitu, perlu diingatkan bahawa solat jama’ ini perlu dilakukan secara sempurna tanpa mengqasarkannya kerana solat qasar hanya dilakukan sewaktu musafir.  Selain itu, sekiranya dia tidak mampu berdiri, dia boleh solat dalam keadaan duduk atau dalam keadaan yang dia mampu.
Allah SWT tidak membebankan hambanya yang sakit dan mempunyai kesukaran dengan memberikan jalan keluar terhadap permasalahan tersebut. Hal ini sesuai dengan kaedah yang berdasarkan firman Allah SWT:
فَاتَّقُوا اللَّهَ مَا اسْتَطَعْتُمْ
Maksudnya:
“Oleh itu bertaqwalah kamu kepada Allah sedaya supaya kamu.”
(Surah al-Taghabun: 16)
Diriwayatkan daripada Abu Hurairah RA, Rasulullah SAW bersabda:
وَإِذَا أَمَرْتُكُمْ بِأَمْرٍ فَأْتُوا مِنْهُ مَا اسْتَطَعْتُمْ
Maksudnya:
 “Dan jika kami memerintahkan kamu untuk melakukan sesuatu, maka laksanakanlah ia sekadar kemampuan kamu.”
Riwayat Bukhari (7288) dan Muslim (1337)
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya: “
Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.
”
Surah Ibrahim (40)
Wallahua`lam.
Bertarikh: 4 September 2023 bersamaan 18 Safar 1445


#2841: Memakan Anak Burung Merpati

Soalan:
Assalamualaikum Dato’ Seri. Baru-baru ini saya ada melihat status facebook Dato’ yang menyatakan berkenaan anak burung merpati pertama milik Dato’ yang menetas. Timbul persoalan, bolehkah anak burung merpati dimakan? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan mengemukakan secara ringkas pengenalan dan definisi burung merpati. Merpati adalah mana-mana burung dalam famili merpati dan merbuk. Dari segi pengelasan saintifik, merpati tergolong dalam order
Columbiformes
. Anggota yang besar dalam famili ini biasanya dikenali sebagai merpati dan anggota yang kecil dikenali sebagai merbuk. Terdapat kira-kira 300 spesies merpati. Burung ini hidup di semua bahagian di dunia kecuali di kawasan yang benar-benar sejuk. Kebanyakan spesies hidup dalam iklim tropika. Misalnya, 24 spesies merpati tinggal di Mexico. Hanya tiga spesies terdapat di persekitaran semula jadinya di Kanada. Banyak populasi merpati faral kelihatan di bandar-bandar raya di Eropah, Amerika dan Asia. Ia adalah keturunan merbuk batu bela jinak.
Gambar atas:
 Merpati ekor kipas (
Fantail pigeon
)
Badan merpati gempal; kepalanya kecil; dan kakinya pendek dan tegap. Merpati terbang laju, kuat dan mempunyai otot untuk terbang yang besar di dada. Bulunya lebih keras dan lebih licin daripada bulu kebanyakan burung lain. Tekstur bulu merpati boleh melancarkan aliran udara di sekeliling badannya ketika terbang. Sesetengah jenis merpati mempunyai bulu berbentuk khas yang boleh membantunya terbang pada kelajuan lebih perlahan daripada biasa. Spesies-spesies lain mempunyai bulu yang mengeluarkan bunyi tertentu ketika terbang. Ia berkomunikasi dengan satu sama lain menerusi bunyi ini.
Kebanyakan spesies merpati panjangnya dari 25 hingga 38 sentimeter. Kebanyakan spesies mempunyai bulu berwarna malap, iaitu hitam, biru, perang atau kelabu. Merpati jantan dan merpati betina kebanyakan spesies kelihatan seakan-akan sama, tetapi jantan lebih besar sedikit dan berwarna lebih terang. Sesetengah spesies, seperti merpati buah Asia dan merpati jantung berdarah di Filipina, adalah antara burung yang paling cantik di dunia. Burung ini mempunyai tanda yang terang pada bahagian depan badannya. Merpati boleh menggunakan tandanya untuk menarik perhatian pasangan atau untuk mengancam merpati-merpati lain yang sama spesiesnya yang menghampiri sarangnya atau wilayahnya. Merpati minum dengan cara yang luar biasa. la tidak menjongketkan kepala setiap kali menghirup air seperti burung-burung lain. Sebaliknya, ia merodok paruhnya ke dalam air dan menyedut air melaluinya seperti straw.
Gambar atas:
 Merpati batu (
Rock dove
)
Kehidupan merpati.
Kebanyakan merpati membina sarang di atas pokok, tetapi satu spesies, iaitu merbuk batu, membina sarang di cenuram berbatu atau di belabas atau ambang tingkap pada bangunan. Spesies-spesies lain, yang dikenali sebagai merbuk tanah membina sarangnya di atas tanah. Merpati mula mencari makanan dan air pada awal pagi. la biasanya berehat sebahagian waktu tengah hari dan kemudian mencari lebih banyak makanan dan air. Ia pulang ke sarang sebelum tiba malam. Kebanyakan jenis merpati tinggal di kawasan yang sama sepanjang tahun. Walau bagaimanapun, banyak spesies yang hidup di kawasan sejuk berhijrah dalam kawasan yang besar pada musim luruh dan musim bunga. Manusia sering menembak burung merpati semasa perhijrahan ini.
Makanan.
Merpati memakan buah-buahan, biji- bijian dan kekacang, kadangkala ia memakan serangga, siput dan cacing. Sesetengah spesies mendapatkan makanan dengan mematuk di tanah. Yang lain jarang-jarang turun ke tanah dan makan di atas pokok.
Jenis merpati.
 Terdapat dua kumpulan utama merpati, iaitu merpati liar dan merpati bela jinak. Merpati bela jinak dipelihara oleh manusia.
Merpati liar.
Daripada hampir 300 spesies liar, sesetengah yang terkenal adalah merpati hutan, merbuk berkolar, merbuk batu dan merbuk meratap. Di kebanyakan bahagian di Eropah, merpati hutan adalah satu daripada perosak pertanian yang paling biasa. Ia adalah burung merpati yang cantik dan tegap. Merpati hutan dewasa boleh dibezakan daripada merpati-merpati lain dengan tompok putih pada sisi lehernya. Merpati hutan juga mempunyai jalur putih melintangi sayapnya.
Merbuk berkolar, yang berasal dari Timur Jauh, terkenal kerana penyebarannya merentasi Eropah pada tahun 1900-an. Bahagian atas burung yang cantik ini berwarna perang kekelabuan dan sebelah bawahnya berwarna lebih pucat. Dadanya berwarna kesamaran. Kolar yang hitam, sempit di belakang lehernya dilingkungi warna putih.
Merbuk batu membuat sarang di cenuram di Afrika, Asia dan Eropah. Ia berwarna biru gelap dan mempunyai dua jalur hitam pada sayapnya; punggungnya putih dan satu jalur hitam pada ekornya. Bulu di lehernya berwarna hijau dan ungu berkilat.
Merbuk meratap adalah merpati liar Amerika Utara yang lebih kecil yang paling biasa ditemui. la mengeluarkan bunyi igal yang sedih dan dikenali sebagai burung buruan dan burung nyanyi. Satu lagi burung buruan Amerika, iaitu merpati perantau, telah pupus pada awal tahun 1900-an, kerana pemburu telah membunuh terlalu banyak spesies ini.
Merpati mahkota, yang terbesar daripada semua merpati hidup, terdapat di New Guinea. Ia adalah antara merpati yang paling cantik. Burung ini berwarna-warni, dan jambak bulu yang jarang, bercorak renda membentuk jambul di kepalanya. Merpati buah yang berwarna terang terdapat di Asia dan di kepulauan di Lautan Pasifik Selatan. Sarangnya terlalu nipis hinggakan merpati betina mesti memegang telur dan sarangnya supaya tidak pecah walaupun ditiup angin perlahan. Merpati jantung berdarah, yang hidup di Filipina, mempunyai bahagian bawah berwarna putih kecuali tompok merah terang di dadanya.
Gambar atas:
 Merpati jantung berdarah (
Luzon bleeding-heart
)
Merpati bela jinak.
 Ahli sains percaya bahawa kebanyakan baka merpati bela jinak adalah keturunan merbuk batu liar. Kebanyakan burung ini ketara perbezaannya daripada leluhurnya yang liar. Tetapi, jika merpati bela jinak menjadi liar, keturunannya selepas beberapa generasi menyerupai leluhurnya yang lain. Misalnya, merpati bandar, iaitu keturunan liar kepada baka bela jinak menyerupai merbuk batu yang liar.
Barangkali manusia mungkin mula membiakbakakan merpati ribuan tahun dahulu. Selama berkurun-kurun, pembiak baka telah menghasilkan banyak jenis merpati untuk berbagai-bagai tujuan. Merpati telah dibiakbakakan sebagai sumber makanan, untuk membawa perutusan atau untuk berlumba, rekreasi, dan pertunjukan.
Manusia menggunakan merpati pulang untuk membawa utusan dan untuk perlumbaan. Merpati ini mempunyai keupayaan yang menakjubkan untuk mencari sarangnya dari jarak jauh. Merpati pembawa utusan juga digunakan untuk membawa utusan. Burung yang besar dan pantas ini mempunyai ketumbuhan kulit berisi yang dinamakan
pial
di sekeliling paruh dan matanya. Pertunjukan merpati mempamerkan jenis merpati yang dibiakbakakan secara khas. Burung yang dipamerkan dalam pertunjukan demikian termasuk merpati ekor kipas, merpati poktar dan merpati jacobin. Lain-lain baka bela jinak termasuk merpati tumbler dan merpati gelek, yang melakukan pertunjukan akrobatik.
Gambar atas:
 Merpati jacobin
Merpati dan manusia.
Manusia memburu merpati untuk makanan dan sebagai kegiatan. Mereka juga menggunakan burung ini untuk penyelidikan sains. Misalnya, ahli sains mengkaji merpati hutan untuk memahami kelakuannya dengan lebih baik. Burung ini menyesuaikan diri dengan baik dalam kurungan. Ahli sains juga mengkaji merpati pulang dalam usaha untuk mempelajari bagaimana ia boleh mencari jalan pulang apabila terbang dalam jarak jauh.
Sesetengah jenis merpati, termasuk merpati hutan dan merbuk berkolar memakan banyak tanaman yang ditanam oleh petani. Tetapi spesies-spesies lain memakan biji pelbagai rumpai yang berbahaya.
Banyak bandar dan bandar raya mempunyai medan atau dataran yang luas tempat merpati berkumpul pada waktu siang. Sesetengah pengunjung dan kanak-kanak gemar memberi makan burung ini. Tetapi, merpati yang tinggal di bandar boleh mengganggu penduduk. Najis burung merpati adalah mahal untuk dibersihkan dan ia boleh menghakis batu dan marmar. Najis merpati juga boleh menyekat talang bangunan. Di samping itu, merpati juga boleh merebakkan penyakit seperti histoplasmosis dan psittakosis yang boleh menjangkiti manusia. (Lihat
Ensiklopedia Dunia
, terj. DBP, 14/121-125).
Hukum memakan merpati
Dalam menjawab soalan di atas, kita hendaklah melihat terlebih dahulu hukum memakan daging burung merpati itu sendiri. Pada asasnya, terdapat
 kaedah menyebutkan bahawa hukum asal — yakni dalam menentukan status halal — bagi suatu haiwan itu adalah harus dan halal dimakan selagi mana tiada dalil yang mengharamkannya. Firman Allah SWT:
أُحِلَّتْ لَكُم بَهِيمَةُ الْأَنْعَامِ إِلَّا مَا يُتْلَىٰ عَلَيْكُمْ
Maksudnya:

“Dihalalkan bagi kamu (memakan) binatang-binatang ternak (dan sebagainya), kecuali apa yang akan dibacakan (tentang haramnya) kepada kamu.”
(Surah al-Ma’idah: 1)
Tambahan lagi, Syeikh Muhammad bin Soleh juga ada menyebutkan bahawa hukum asal bagi suatu makanan itu adalah halal melainkan adanya dalil yang mengharamkannya. Jika timbul keraguan dalam diri kita mengenai suatu makanan itu, yakni adakah ia halal ataupun haram. Maka, ia dihukumkan sebagai halal sehinggalah jelas kepada kita bahawa hukumnya adalah haram. Hal ini adalah berdasarkan kepada firman Allah SWT:
هُوَ الَّذِي خَلَقَ لَكُم مَّا فِي الْأَرْضِ جَمِيعًا
Maksudnya:
 “
Dia lah (Allah) yang menjadikan untuk kamu segala yang ada di bumi.
”
(Surah al-Baqarah: 29)
Ayat di atas merangkumi segala sesuatu yang ada di atas muka bumi ini yang terdiri daripada haiwan-haiwan, tumbuh-tumbuhan, pakaian dan sebagainya. Begitu juga firman Allah SWT:
وَسَخَّرَ لَكُم مَّا فِي السَّمَاوَاتِ وَمَا فِي الْأَرْضِ جَمِيعًا مِّنْهُ
Maksudnya:

“Dan Dia (Allah) telah menundukkan untukmu apa yang di langit dan apa yang di bumi semuanya, (sebagai rahmat) daripada-Nya.”
(Surah al-Jathiyah: 13)
Begitulah juga dalam sebuah riwayat daripada Abu al-Darda’ bahawa Rasulullah SAW bersabda:
ما أَحَلَّ اللهُ فِي كِتَابِهِ فَهُوَ حَلَالٌ، وَمَا حَرَّمَ فَهُوَ حَرَامٌ، وَمَا سَكَتَ عَنْهُ فَهُوَ عَفْوٌ
Maksudnya:
 “
Apa yang Allah SWT halalkan dalam kitab-Nya, maka ia adalah halal. Apa yang Allah SWT haramkan, maka ia adalah haram, dan apa yang didiamkan mengenainya, maka ia adalah dimaafkan
.”
Riwayat al-Bazzar (4087); al-Tabarani dalam
Musnad al-Syamiyyin
 (2102)
Oleh yang demikian, hukum asal bagi seluruh haiwan adalah halal sehinggalah datangnya dalil yang menunjukkan keharamannya. (Lihat
Fatawa Nur ‘ala al-Darb
, 20/2).
Selain itu, al-Qarafi ada menyebutkan dalam
al-Furuq
 (2/19) bahawa sesuatu yang tidak terdapat dalil mengenai pengharamannya, kami katakan, ia adalah diharuskan berdasarkan kepada hukum asal (berlepas daripada hukum haram).
Selain itu, berkenaan burung merpati ini juga, Imam al-Nawawi ada menyatakan, para ashab kami (ulama mazhab Syafi‘i) bersepakat mengenai kehalalan untuk memakan burung unta, ayam, burung
kurki
(yakni burung jenjang),
 burung
hubara
(الْحُبَارَى – chlamydotis), burung
hajal
(الْحَجَلِ – partridge),
 itik, burung
qata
(الْقَطَا – sandgrouse), burung
‘usfur
 (عصفور),
 burung
qunbarah
(قُنْبَرَة – iaitu burung jambul),
 burung
durraj
(دُرّاج),

dan burung merpati.
 (Lihat
al-Majmu‘ Syarh al-Muhazzab
, 9/21)
Bahkan sebahagian ulama menyatakan bahawa kehalalan daging burung merpati itu sebagai ijma‘ ulama. Ini sebagaimana yang dinyatakan oleh Ibn Hazm bahawa ulama telah bersepakat bahawa lembu, kambing, ayam,
burung merpati
, angsa,
burad
(البُرد),
 burung
hajal
(الْحَجَلِ – partridge), burung
qata
(الْقَطَا – sandgrouse), burung
hubara
(الْحُبَارَى – chlamydotis) dan burung
‘usfur
 (عصفور) adalah halal untuk dimakan. (Lihat
Maratib al-Ijma‘
, hlm. 149).
Begitu juga al-Kasani turut menyebutkan, burung-burung yang jinak, di antaranya seperti ayam dan

itik, begitu juga yang liar
seperti burung merpati
, burung
fakhitah
(dove) dan burung
‘usfur
 adalah halal (untuk dimakan) berdasarkan ijma‘ ulama. (Lihat
Badai‘ al-Sanai‘
, 5/39).
Selain itu, Ibn al-Qattan ada menyebutkan, ulama bersepakat bahawa lembu, kambing, ayam, burung merpati, angsa, burung
burkah
(بُرْكَة),
 burung
hajal
(الْحَجَلِ – partridge), burung
qata
(الْقَطَا – sandgrouse), burung
hubara
(الْحُبَارَى – chlamydotis), burung
‘usfur
 (عصفور) dan
zarazir
(الزرازر).
Kesimpulannya
Oleh itu, berdasarkan kepada kenyataan dan perbincangan di atas,
jelaslah bahawa burung merpati termasuk dalam jenis burung yang halal untuk dimakan. Begitu juga keharusan dan kehalalan untuk memakannya itu, tidak kira ia daripada jenis liar mahupun jinak, merpati jantan atau betina, merpati dewasa atau anaknya.
Kesemuanya adalah halal dimakan dengan syarat ia disembelih terlebih dahulu sebagaimana sembelihan yang dikehendaki oleh syarak.
Hal ini kerana ia termasuk dalam jenis haiwan yang tidak terdapat nas syarak mengenai pengharamannya, tidak terdapat perintah untuk membunuhnya mahupun larangan daripada membunuhnya. Jadi, ia kekal sebagaimana hukum asalnya iaitu halal dan diharuskan untuk memakannya. Kaedah fiqh menyatakan:
الْأَصْلُ فِي الْأَشْيَاءِ الْإِبَاحَةُ حَتَّى يَدُلُّ الدَّلِيلُ عَلَى التَّحْرِيمِ
Maksudnya:
 “
Hukum asal bagi sesuatu perkara adalah harus sehinggalah datangnya dalil yang menunjukkan kepada keharaman (perkara tersebut).
” (Lihat
al-Asybah wa al-Naza’ir
 oleh al-Suyuti, hlm. 60).
Selain itu, hal ini juga dikuatkan lagi dengan nukilan ijma‘ oleh sebahagian ulama yang menyatakan mengenai keharusan dan kehalalan untuk memakannya.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:

“
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 4 September 2023 bersamaan 18 Safar 1445


#2842: Keluar Bersama Dengan Tunang

Soalan:
Assalamualaikum wbt Dato seri, saya ingin bertanya bolehkah seorang wanita keluar bersama dengan tunangnya yang akan mendirikan perkahwinan tidak lama lagi ?Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا نِسَاءَ النَّبِيِّ لَسْتُنَّ كَأَحَدٍ مِّنَ النِّسَاءِ ۚ إِنِ اتَّقَيْتُنَّ فَلَا تَخْضَعْنَ بِالْقَوْلِ فَيَطْمَعَ الَّذِي فِي قَلْبِهِ مَرَضٌ وَقُلْنَ قَوْلًا مَّعْرُوفًا ﴿٣٢﴾ وَقَرْنَ فِي بُيُوتِكُنَّ وَلَا تَبَرَّجْنَ تَبَرُّجَ الْجَاهِلِيَّةِ الْأُولَىٰ ۖ وَأَقِمْنَ الصَّلَاةَ وَآتِينَ الزَّكَاةَ وَأَطِعْنَ اللَّهَ وَرَسُولَهُ ۚ إِنَّمَا يُرِيدُ اللَّهُ لِيُذْهِبَ عَنكُمُ الرِّجْسَ أَهْلَ الْبَيْتِ وَيُطَهِّرَكُمْ تَطْهِيرًا

Maksudnya
:
Wahai isteri-isteri Nabi, kamu semua bukanlah seperti mana-mana perempuan yang lain kalau kamu tetap bertaqwa. Oleh itu janganlah kamu berkata-kata dengan lembut manja (semasa bercakap dengan lelaki asing) kerana yang demikian boleh menimbulkan keinginan orang yang ada penyakit dalam hatinya (menaruh tujuan buruk kepada kamu), dan sebaliknya berkatalah dengan kata-kata yang baik (sesuai dan sopan). (32) Dan hendaklah kamu tetap diam di rumah kamu serta janganlah kamu mendedahkan diri seperti yang dilakukan oleh orang-orang Jahiliyah zaman dahulu; dan dirikanlah sembahyang serta berilah zakat; dan taatlah kamu kepada Allah dan RasulNya. Sesungguhnya Allah (perintahkan kamu dengan semuanya itu) hanyalah kerana hendak menghapuskan perkara-perkara yang mencemarkan diri kamu – wahai “AhlulBait” dan hendak membersihkan kamu sebersih-bersihnya (dari segala perkara yang keji).
(Surah al-Ahzab:32-33)
Ibn Kathir ketika menafsirkan ayat ini beliau menyatakan: Ini adalah adab yang diperintahkan oleh Allah SWT kepada para istri Nabi , dan juga wanita-wanita yang lain juga diwajibkan mengikutinya. Rasulullah  berkata kepada para istri-Nya dengan  bahawa apabila mereka bertakwa kepada Allah sebagaimana yang diperintahkan kepada mereka, maka tidak ada seorang wanita pun yang menyerupai mereka, dan tidak ada yang dapat menyamai mereka dalam keutamaan dan kedudukan. Kemudian beliau janganlah berkata kamu berkata-kata dengan lembut manja (semasa bercakap dengan lelaki asing) iaitu tidak berbicara dengan ajnabi dengan kata-kata yang mengandungi nada tertentu seperti berbicara dengan suami. (Lihat
al-Quran al-A’zim
, 6/408 )
Dalil di atas menunjukkan bahawa Allah SWT memerintahkan Isteri-isteri nabi dan wanita-wanita yang lain supaya menjaga marwah dengan tidak berbicara dengan kaum lelaki atau ajnabi dengan merendahkan suara iaitu dengan nada yang lembat.Yang demikian bagi mengelakkan fitnah antara lelaki dan perempuan ajnabi.
Menjawab bagi persoalan di atas kami katakan tidak halal bagi seseorang keluar dengan tunangnya tanpa ditemani oleh mahram. Ini kerana bagi mengelakkan sebarang fitnah yang timbul dan bagi menjaga marwah dan kehormatan sebagai seorang muslim. Ini sebagaimana Ibn Abbas R.Anhuma bahawa Rasulullah SAW bersabda:
لاَ يَخْلُوَنَّ رَجُلٌ بِامْرَأَةٍ إِلَّا مَعَ ذِي مَحْرَمٍ. فَقَامَ رَجُلٌ، فَقَالَ: يَا رَسُولَ اللَّهِ، امْرَأَتِي خَرَجَتْ حَاجَّةً، وَاكْتُتِبْتُ فِي غَزْوَةِ كَذَا وَكَذَا. قَالَ: ارْجِعْ فَحُجَّ مَعَ امْرَأَتِكَ
Maksudnya
:
“Janganlah seorang lelaki berkhalwat (berdua-duaan) dengan seorang wanita kecuali bersama mahramnya. Seorang lelaki bangun lalu berkata: ‘Wahai Rasulullah, isteriku keluar untuk haji, sedangkan aku pula telah mendaftar untuk ikut berperang sekian dan sekian.’ Baginda bersabda: ‘Kembalilah dan laksanakan haji bersama isterimu”.
 Riwayat al-Bukhari (5233); Muslim (1341)
Imam al-Nawawi ketika mensyarahkan hadith di atas menyebutkan, janganlah seorang lelaki itu duduk berdua-duaan dengan seorang perempuan melainkan bersama-sama dengan perempuan itu mahramnya. Sekiranya seorang lelaki ajnabi itu berkhalwat bersama-sama dengan wanita ajnabiyyah tanpa ada orang yang ketiga maka perbuatan itu adalah haram secara sepakat para ulama. Demikianlah juga (hukumnya) jika bersama-sama perempuan tersebut seseorang yang mereka tidak berasa malu dengannya disebabkan kecilnya dia seperti seorang kanak-kanak lelaki berusia dua tahun, tiga tahun atau seumpamanya, kerana wujudnya anak tersebut di situ sama seperti tiada. Selain itu, ulama-ulama dalam kalangan mazhab Syafi‘i berpendapat, tiada beza dalam pengharaman khalwat — antara lelaki dan perempuan ajnabiyyah — sama ada khalwat itu berlaku ketika solat atau selainnya.(Lihat
al-Minhaj Syarh Sahih Muslim
, 9/109 )
Begitu juga hadith yang diriwayatkan daripada Umar R.A, bahawa Rasulullah SAW bersabda:
أَلاَ لاَ يَخْلُوَنَّ رَجُلٌ بِامْرَأَةٍ إِلاَّ كَانَ ثَالِثَهُمَا الشَّيْطَانُ
Maksudnya:

“Ketahuilah bahawa tidaklah seorang lelaki dan seorang perempuan itu berdua-duaan melainkan yang ketiganya adalah syaitan.”
(Lihat
Riwayat al-Tirmizi (2165)
Al-Mubarakfuri menyebutkan bahawa syaitan ada bersama kedua-duanya iaitu lelaki dan perempuan yang berkhalwat itu, lalu membisikkan syahwat kepada mereka sehinggalah ia mencampakkan mereka berdua ke lembah penzinaan.(Lihat
Tuhfah al-Ahwazi
, 6/320.)
Justeru dalam isu ini kami katakan ikatan pertunangan hanyalah ikatan janji ke arah mendirikan perkahwinan dan  ia bukanlah satu ikatan yang menghalalkan perkara yang ditegah oleh syara’. Oleh yang demikian, status pertunangan sama sahaja seperti lelaki atau perempuan ajnabi dalam menjaga had batas pergaulan seperti tidak boleh bersentuhan, mendedahkan aurat dan berdua-duaan. Sekiranya ada keperluan untuk keluar dengan tunang disebabkan ada urusan-urusan yang penting, maka hendaklah ditemani oleh mahramnya seperti ahli keluarga.
Semoga Allah memberikan kefahaman yang jelas dalam melaksanakan segala titah perintahnya dan kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya
:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Wallahu a’lam.
Bertarikh: 4 September 2023 bersamaan 18 Safar 1445